----

----

II Atti li l-pubblikazzjoni tagħhom mhijiex obbligatorja

----

DEĊIŻJONI Nru 3/2006 TAL-KUMITAT TA’ L-AMBAXXATURI AKP-KE

tas-27 ta' Settembru 2006

dwar ir-Regolament Finanzjarju taċ-Ċentru Tekniku ta' Koperazzjoni Agrikola u Rurali (ĊTA)

(2006/877/KE)

IL-KUMITAT TA’ L-AMBAXXATURI AKP-KE,

Wara li kkunsidra l-Ftehim ta' Sħubija bejn il-Membri tal-grupp ta' Stati Afrikani, tal-Karibew u tal-Paċifiku min-naħa l-waħda, u l-Komunità Ewropea u l-Istati Membri tagħha, min-naħa l-oħra, iffirmat fit-23 ta' Ġunju 2000 f'Kotonù (1) (minn hawn 'il quddiem imsejjaħ “il-Ftehim”), u b'mod partikolari l-Artikolu 3(4)(b) u (d) ta' l-Anness III tiegħu,

Wara li kkunsidra l-Ftehim Intern tat-18 ta' Settembru 2000 bejn ir-Rappreżentanti tal-Gvernijiet ta' l-Istati Membri, li ltaqgħu mal-Kunsill, dwar il-Finanzjament u l-Amministrazzjoni ta' l-għajnuna Komunitarja taħt il-Protokoll Finanzjarju għall-Ftehim ta' Sħubija bejn l-Istati Afrikani, tal-Karibew u tal-Paċifiku u l-Komunità Ewropea u l-Istati Membri tagħha iffirmat f'Kotonù (Benin) fit-23 ta' Ġunju 2000 u l-allokazzjoni ta' l-assistenza finanzjarja għall-Pajjiżi u t-Territorji Barranin li għalihom tapplika l-Parti Erbgħa tat-Trattat KE (2),

Wara li kkunsidra r-Regolament Finanzjarju tas-27 ta' Marzu 2003 applikabbli għad-9 Fond Ewropew għall-Iżvilupp (3),

Wara li kkunsidra l-proposta tal-Kummissjoni, imfassla bi qbil maċ-Ċentru Tekniku ta' Koperazzjoni Agrikola u Rurali,

Billi:

IDDEĊIEDA KIF ĠEJ:

KAPITOLU I

PRINĊIPJI ĠENERALI

TAQSIMA 1

Prinċipji ta' unità, ta' preċiżjoni baġitarja, ta' ekwilibriju u ta' unità tal-kontijiet

Artikolu 1

1.   Il-punti kollha ta' dħul u nefqa taċ-Ċentru għandhom jiġu inklużi fl-istimi li għandhom ikunu bbażati fuq programm ta' ħidma annwali kkalkolat li għandu jkun imfassal għal kull sena finanzjarja u għandhom jitniżżlu fil-baġit.

2.   Id-dħul u n-nefqa mniżżla fil-baġit għandhom ikunu f'bilanċ.

Artikolu 2

Il-baġit għandu jiġi stabbilit u implimentat f'euro u l-kontijiet għandhom jiġu preżentati f'euro. Madankollu, għall-ħtiġijiet tat-tmexxija tiegħu, iċ-Ċentru hu awtorizzat iwettaq operazzjonijiet fil-muniti nazzjonali ta' l-Istati Membri ta' l-UE u ta' l-Istati AKP.

Artikolu 3

1.   Id-dħul għandu jinkludi l-kontribuzzjoni tal-Fond Ewropew għall-Iżvilupp, minn hawn 'il quddiem imsejjaħ “FEŻ”), l-ammonti imposti f'taxxi fuq is-salarji, il-pagi u l-emolumenti oħra mħallsa miċ-Ċentru, u dħul varju ieħor.

2.   Id-dħul jista' jinkludi wkoll kontribuzzjonijiet magħmula minn donaturi oħra għall-baġit taċ-Ċentru.

3.   Iċ-Ċentru jista' wkoll jawtorizza l-ġestjoni ta' riżorsi f'isem partijiet terzi u maħsuba għall-kofinanzjament ta' attivitajiet definiti fl-Anness III tal-Ftehim. Ir-regoli finanzjarji applikabbli għall-amministrazzjoni ta' dawn ir-riżorsi huma stabbiliti fl-Artikolu 34 ta' din id-Deċiżjoni.

Artikolu 4

L-istimi tan-nefqa għandhom jinkludu l-infiq amministrattiv u operattiv. Dawn għandhom jiġu sseparati b'mod ċar fil-baġit.

Artikolu 5

1.   Is-sena finanzjarja għandha tibda fl-1 ta' Jannar u tispiċċa fil-31 ta' Diċembru.

2.   L-approprjazzjonijiet imniżżla fil-baġit għandhom ikunu awtorizzati għal perijodu ta' sena finanzjarja.

Madankollu, l-approprjazzjonijiet li jkunu saru debitament matul sena finanzjarja imma li ma jkunux tħallsu sal-31 ta' Diċembru ta' dik is-sena għandhom jitressqu awtomatikament għas-sena finanzjarja ta' wara. L-approprjazzjonijiet li jkunu tressqu għas-sena finanzjarja ta' wara għandhom jiġu distinti fil-kontijiet tas-sena attwali.

L-approprjazzjonijiet diżimpenjati fi tmiem sena finanzjarja għandhom jiġu trasferiti għall-allokazzjoni ta' ħames snin ippjanata għaċ-Ċentru fil-Ftehim.

3.   Fl-aħħar ta' kull protokoll finanzjarju għall-Ftehim, kwalunkwe approprjazzjoni impenjata iżda mhux imħallsa għandha tiġi mressqa awtomatikament għall-protokoll finanzjarju ta' wara għall-Ftehim. L-approprjazzjonijiet impenjati iżda mhux imħallsa fl-aħħar tal-Ftehim għandhom jiġu mressqa biss matul il-perijodu transitorju bejn il-Ftehim u l-Ftehim li jmiss jew, jekk xieraq, matul il-perijodu ta' riżoluzzjoni ta' tnax-il xahar.

4.   Jekk, fil-bidu ta' sena finanzjarja, il-baġit ma jkunx għadu ġie adottat, id-Direttur jista', sabiex jiżgura l-kontinwità ta' l-operazzjonijiet taċ-Ċentru, iġarrab spejjeż ta' kull xahar sakemm dawn ma jkunux ogħla minn wieħed minn tnax ta' l-approprjazzjonijiet imdaħħla taħt l-artikolu rilevanti fil-baġit għas-sena finanzjarja preċedenti.

Madankollu, għall-ispejjeż operattivi li jitħallsu kull trimestru bil-quddiem u approvati fil-baġit tas-sena finanzjarja preċedenti, l-operazzjonijiet ta' impenn jistgħu jiġu implimentati għal kull artikolu sakemm dawn ma jkunux ogħla minn kwart tat-total ta' l-approprjazzjonijet awtorizzati għas-sena finanzjarja preċedenti.

TAQSIMA 2

Prinċipji ta' tmexxija finanzjarja soda

Artikolu 6

1.   L-approprjazzjonijiet tal-baġit għandhom jintużaw skond tmexxija finanzjarja soda, jiġifieri abbażi tal-prinċipji ta' ekonomija, effiċjenza u effikaċja.

2.   Il-prinċipju ta' ekonomija jeħtieġ li r-riżorsi jsiru disponibbli f'ħin debitu u b'mod kost-effikaċi kemm jista' jkun, u li l-mezzi għandhom ikunu xierqa f'termini ta' kwantità u kwalità.

Il-prinċipju ta' effiċjenza jeħtieġ li l-mezzi implimentati jkunu proporzjonati b'mod dirett għar-riżultati miksuba.

Il-prinċipju ta' effikaċja hu kkonċernat bit-twettiq ta' l-objettivi speċifiċi stabbiliti u għall-kisba ta' riżultati maħsuba.

3.   L-objettivi għandhom jiġu definiti b'mod ċar u l-implimentazzjoni tagħhom għandha tiġi mmonitorjata permezz ta' indikaturi miżurabbli. Jekk ikun il-każ, proġetti li għandhom jiġu ffinanzjati minn riżorsi tal-FEŻ għandhom ikunu appoġġati b'valutazzjonijiet ex-ante. Ir-riżultat ta' dawk il-valutazzjonijiet għandu jiġi inkluż fid-dokumenti ppreżentati lill-Kummissjoni b'appoġġ tal-kontribuzzjoni annwali tal-FEŻ mitluba miċ-Ċentru.

KAPITOLU II

STABBILIMENT TAL-BAĠIT

Artikolu 7

1.   Fil-qafas tal-karta ta' l-istrateġija globali u fil-limiti tal-baġit ġenerali allokat għaċ-Ċentru mill-Protokoll Finanzjarju, id-Direttur għandu jipprepara abbozz tal-programm ta' ħidma u tal-baġit annwali. L-abbozzi għandhom jiġu approvati mill-Bord Eżekuttiv mhux aktar tard mill-1 ta' Lulju tas-sena ta' qabel l-implimentazzjoni tagħhom u għandhom jiġu ppreżentati lill-Kumitat ta' l-Ambaxxaturi għall-adozzjoni.

2.   Iċ-Ċentru għandu jittrasmetti kopja ta' l- abbozz tal-programm ta' ħidma u tal-baġit annwali lill-Kummissjoni li għandha tibda l-proċeduri Komunitarji meħtieġa għall-approvazzjoni tagħhom.

3.   Il-baġit għandu jkun disponibbli għall-impenn mid-data meta l-awtorità Komunitarja tadotta d-deċiżjoni dwar l-iffinanzjar tal-kontribuzzjoni tal-FEŻ mitluba. Iċ-Ċentru għandu jiġi infurmat dwar dik id-deċiżjoni.

Artikolu 8

1.   L-arranġamenti tal-ħlas li jirregolaw il-kontribuzzjoni tal-FEŻ għandhom jitniżżlu fi ftehim ta' għotja ffirmat bejn il-Kummisjoni u ċ-Ċentru.

2.   Il-kontribuzzjoni tas-snin finanzjarji ta' qabel li tikkorrispondi għal approprjazzjonijiet imħassra għandha titħallas lura lill-FEŻ miċ-Ċentru abbażi ta' rendikonti finanzjarji verifikati.

3.   Il-baġit għandu jiġi suddiviż f'titoli (intestaturi tal-baġit), kapitoli, artikoli u punti skond in-natura jew l-għan tad-dħul jew tan-nefqa.

Artikolu 9

Fejn meħtieġ, id-Direttur jista' jippreżenta abbozz ta' baġit supplimentari jew li jemenda li għandu jiġi stabbilit fl-istess forma u soġġett għall-istess proċeduri tal-baġit li l-estimi tiegħu huwa jemenda.

KAPITOLU III

IMPLIMENTAZZJONI TAL-BAĠIT

Artikolu 10

1.   Id-Direttur għandu jiżgura li l-baġit jiġi implimentat taħt ir-responsabbiltà tiegħu stess u fil-limitu ta' l-approprjazzjonijiet allokati. Id-Direttur għandu jirrapporta dwar it-tmexxija tiegħu lill-Bord Eżekuttiv.

2.   Id-Direttur għandu japplika l-approprjazzjonijiet tal-baġit skond il-prinċipji ta' tmexxija finanzjarja soda msemmija fl-Artikolu 6.

Artikolu 11

1.   L-ebda dħul jew nefqa ma tista' ssir jekk ma tkunx imposta għall-oġġett xieraq tal-baġit.

L-ebda nefqa li taqbeż l-approprjazzjonijiet awtorizzati għas-sena finanzjarja kkonċernata jew l-approprijazzjonjiet trasferiti mis-snin finanzjarji ta' qabel ma tista' tiġi impenjata jew awtorizzata.

2.   Id-dħul u n-nefqa għandhom jitniżżlu bis-sħiħ fil-kontijiet mingħajr ebda tpaċija bejniethom.

B'deroga minn dik ir-regola, dawn li ġejjin għandhom jitnaqqsu mill-ammonti awtorizzati:

Ukoll b'deroga mir-regola, l-ammonti li ġejjin jistgħu jerġgħu jintużaw għall-istess kategorija (linja) tan-nefqa tal-bidu:

Artikolu 12

It-trasferimenti minn titolu għall-ieħor għandhom jiġu sottomessi għall-approvazzjoni tal-Bord Eżekuttiv. It-trasferimenti minn kapitolu għall-ieħor u minn artikolu għall-ieħor fi ħdan kapitolu għandhom jiġu deċiżi mid-Direttur, li għandu jinforma b'dan lill-Bord Eżekuttiv.

Artikolu 13

Id-dħul taċ-Ċentru għandu jitħallas minn kont jew diversi kontijiet miftuħa f'isem iċ-Ċentru.

KAPITOLU IV

IL-KONTROLL FINANZJARJU

Artikolu 14

1.   Kontrollur finanzjarju maħtur mill-Bord Eżekuttiv għandu jkun responsabbli għall-approvazzjoni bil-quddiem ta' l-impenn u l-awtorizzazzjoni tal-punti kollha tan-nefqa, id-dħul u l-avvanzi.

2.   Il-kontrollur finanzjarju għandu jkollu esperjenza ppruvata f'regolamenti finanzjarji ta' organizzazzjonijiet internazzjonali u verifika.

3.   Il-kontrollur finanzjarju għandu jkun soġġett għall-kondizzjonijiet ta' ħidma tal-persunal taċ-Ċentru. Għall-finijiet amministrattivi, huwa għandu jirrapporta lid-Direttur taċ-Ċentru. Madankollu, kwalunkwe miżura relatata ma' azzjoni dixxiplinarja, sospensjoni, terminazzjoni ta' servizz jew proċedimenti legali għandha tiġi adottata mill-Bord Eżekuttiv abbażi ta' proposta raġunata mid-Direttur.

4.   Il-kontrolli magħmula mill-kontrollur finanzjarju għandhom jirriżultaw fl-għoti jew ir-rifjut ta' l-endorsjar. Il-fini ta' l-endorsjar għandu jkun biex jiġi żgurat li:

Il-kontrolli għandhom isiru skond ir-regoli ta' proċedura interna ppreżentati mid-Direttur lill-Bord Eżekuttiv u approvati minn dan ta' l-aħħar.

5.   Rifjuti li jsir endorsjar għandhom ikunu soġġetti għal dikjarazzjoni ta' raġunijiet bil-miktub indirizzata lid-Direttur. Sakemm ir-raġuni ma hijiex in-nuqqas ta' approprjazzjonijiet biżżejjed, id-Direttur jista', permezz ta' deċiżjoni raġunata u taħt ir-responsabbiltà tiegħu, ma jqisx ir-rifjut għall-endorsjar tal-kontrollur finanzjarju. Id-Direttur għandu jinforma lill-Bord Eżekuttiv bil-miktub bi kwalunkwe tali deċiżjoni fil-laqgħa tiegħu li jmiss.

6.   Il-kontrollur finanzjarju għandu jkollu aċċess għad-dokumenti kollha ta' appoġġ u kwalunkwe dokument ieħor rigward in-nefqa jew id-dħul li għandhom jiġu vverifikati. Huwa jista' jagħmel verifiki fuq il-post.

7.   Il-kontrollur finanzjarju għandu jgawdi minn indipendenza sħiħa fil-qadi ta' dmirijietu. Il-kontrollur finanzjarju m'għandu jirċievi l-ebda istruzzjonijiet u m'għandux ikun soġġett għal restrizzjonijiet fil-qadi ta' dmirijietu.

8.   Id-Direttur jista' jitlob l-opinjoni tal-kontroll finanzjarju dwar kwistjonijiet relatati ma' l-analiżi, l-organizzazzjoni u t-titjib tal-proċeduri interni taċ-Ċentru. Id-Direttur jista' wkoll jitlob lill-kontrollur finanzjarju biex jirrevedi dokumenti biex jaċċerta ruħu li operazzjonijiet iffinanzjati mill-baġit twettqu sewwa.

9.   Fi tmiem kull sena finanzjarja u l-aktar tard sat-30 ta' April tas-sena ta' wara, il-kontrollur finanzjarju għandu jfassal rapport annwali li jagħti l-opinjoni tiegħu dwar l-amministrazzjoni finanzjarja u l-implimentazzjoni tal-baġit. Il-kontrollur finanzjarju għandu jibgħat ir-rapport tiegħu lid-Direttur, li għandu jissottomettieh flimkien mal-kummenti tiegħu lill-Bord Eżekuttiv fil-laqgħa tiegħu li jmiss.

KAPITOLU V

L-AMMINISTRAZZJONI TAL-BAĠIT

Artikolu 15

1.   Il-baġit taċ-Ċentru għandu jkun amministrat skond il-prinċipju li uffiċjali ta' awtorizzazzjoni u uffiċjali ta' kontabbiltà jwettqu funzjonijiet separati. L-approprjazzjonijiet għandhom ikunu amministrati mill-uffiċjal ta' awtorizzazzjoni, li hu waħdu għandu jkollu s-setgħa li jidħol f'impenji rigward nefqa, jistabbilixxi s-somom li għandhom jinġabru u joħroġ l-ordnijiet biex isir il-ġbir u l-ħlas.

2.   L-operazzjonijiet tal-ġbir u tal-ħlas għandhom isiru mill-uffiċjal ta' kontabbiltà.

3.   L-uffiċjal ta' awtorizzazzjoni ma jistax jeżerċita l-funzjonijiet ta' uffiċjal ta' kontabbiltà.

Artikolu 16

1.   Il-miżuri kollha li jistgħu jagħtu lok għal nefqa li trid titħallas miċ-Ċentru għandhom jiġu preċeduti minn proposta ta' impenn akkumpanjata minn dokumenti ta' appoġġ, li għandhom jiġu trasmessi bil-quddiem lill-kontrollur finanzjarju għall-approvazzjoni bil-quddiem tiegħu.

2.   In-nefqa rikorrenti tista' tiġi koperta b'impenn proviżorju.

3.   Għandu jinżamm kont ta' l-ordnijiet ta' l-impenni u tal-ħlas. Għandhom jinżammu reġistrazzjonijiet tal-kontabbiltà ta' impenji u awtorizzazzjonijiet.

Artikolu 17

1.   Il-fini ta' validazzjoni ta' nefqa mill-uffiċjal ta' awtorizzazzjoni għandu jkun li:

2.   Kull ħlas ta' xi nefqa mġarrba għandu jkun ibbażżat fuq dokumenti ta' appoġġ li jikkonfermaw id-drittijiet tal-pretendent għal servizzi effettivament ipprovduti, għal merkanzija effettivament fornita jew għal xogħol li effettivament ikun sar, jew abbażi ta' dokumenti oħra li juġġistifikaw il-ħlas.

Kull deċiżjoni ta' ħlas għandha tiġi approvata mill-uffiċjal ta' awtorizzazzjoni kompetenti.

Artikolu 18

1.   L-awtorizzazzjoni għandha tkun l-att li bih l-uffiċjal ta' awtorizzazzjoni, permezz tal-ħruġ ta' ordni ta' ħlas, jagħti istruzzjonijiet lill-uffiċjal ta' kontabbiltà biex iħallas oġġett ta' nefqa li hu jkun għadda.

2.   Flimkien ma’ l-ordni tal-ħlas irid ikun hemm id-dokumenti ta’ evidenza oriġinali kollha; ma’ dawn irid ikun hemm ċertifikat iffirmat li jikkonferma s-somom eżatti li jkollhom jitħallsu, il-konferma tal-wasla tal-provvisti u t-twettiq tas-servizz.

3.   Il-kopji tad-dokumenti ta' appoġġ, ċertifikati bħala kopji awtentiċi mill-uffiċjal ta' awtorizzazzjoni, jistgħu, f'xi każijiet, jiġu aċċettati minflok l-oriġinali.

4.   L-ordni tal-ħlas għandu jiġi trasmess lill-uffiċjal ta' kontabbiltà għal ħlas.

5.   Jekk applikabbli, l-ordni tal-ħlas trasmess lill-uffiċjal ta' kontabbiltà għandu jkun akkumpanjat b'ċertifikat li jikkonferma li l-assi rilevanti ġew irreġistrati fl-inventarju.

Artikolu 19

1.   Il-ħlas hu l-att finali li jeħles liċ-Ċentru mill-obbligi tiegħu lejn il-kredituri.

2.   Il-ħlas għandu jsir mill-uffiċjal ta' kontabbiltà fil-limiti tal-fondi disponibbli.

3.   F'każ ta' żball ta' sustanza jew ta' kontestazzjoni fir-rigward tal-validità tal-kwittanza jew ta' nuqqas ta' konformità mal-proċeduri preskritti b'dan ir-Regolament Finanzjarju, l-uffiċjal ta' kontabbiltà għandu jissospendi l-ħlas. L-uffiċjal ta' kontabbiltà għandu jinforma minnufih lill-uffiċjal ta' awtorizzazzjoni u lill-kontrollur finanzjarju dwar is-sospensjoni u r-raġunijiet tiegħu għaliha.

Meta l-ħlasijiet jiġu sospiżi, id-Direttur jista' jitlob bil-miktub u taħt ir-responsabbiltà tiegħu li l-ħlas jista' jsir. F'tali każijiet, id-Direttur għandu jinforma lill-Bord Eżekuttiv bil-miktub fil-laqgħa tiegħu li jmiss.

Artikolu 20

1.   Bħala regola ġenerali l-ħlasijiet jistgħu jsiru permezz ta' bank jew ta' uffiċju tal-posta f'kont tal-bank, preferibbilment permezz ta' trasferiment bankarju jew, jekk ikun hemm raġunijiet talba, b'ċekk. Il-munita użata għandha tkun l-euro, ħlief f'każijiet eċċezzjonali ġustifikati kif dovut u approvati miċ-Ċentru.

2.   Ċekkijiet u transferimenti bil-posta jew bankarji għandhom ikollhom żewġ firem: dik ta' l-uffiċjal ta' kontabbiltà u dik ta' l-uffiċjal ta' awtorizzazzjoni jew rappreżentant.

3.   Għal raġunijiet ġustifikati kif dovut, id-Direttur jista' jawtorizza ħlas fi flus kontanti. Għandha tinħareġ irċevuta għal dawn il-ħlasijiet fi flus kontanti.

4.   F'każ ta' ġestjoni kompjuterizzata ta' dħul u nfiq, il-firem jistgħu jsiru permezz tal-kompjuter jew b'mezzi elettroniċi.

5.   Fin-nuqqas tar-rati tal-kambju proprji użati, ir-rati ta' konverżjoni li għandhom jintużaw għall-kalkolu tal-ħlasijiet f'euro li għandhom isiru jew tad-dħul li għandhom jinġabru f'muniti lokali ta' l-AKP għandhom ikunu dawk fis-seħħ fl-ewwel jum tax-xogħol tax-xahar tad-data reali li fiha ssir l-operazzjoni, kif irreġistrati mill-bank jew mill-uffiċċju postali taċ-Ċentru.

Artikolu 21

1.   Jistgħu jsiru kontijiet ta' imprest skond il-kondizzjonijiet stabbiliti miċ-Ċentru sabiex isir il-ħlas ta' ċerti kategoriji ta' nefqa ddefiniti fir-regolamenti interni taħt il-proċeduri ta' implimentazzjoni.

2.   Kull deċiżjoni sabiex jingħata kont ta' imprest għandha tittieħed mid-Direttur abbażi ta' proposta ta' impenn mill-membru tal-persunal responsabbli mill-fajl. Qabel ma tiġi sottomessa lid-Direttur, kull proposta għandha tiġi approvata mill-uffiċjal ta' kontabbiltà u mill-kontrollur finanzjarju.

3.   Il-miżuri li jirregolaw il-kontijiet ta' imprest għandu jkun fihom ċerti dispożizzjonijiet speċifiċi b'mod partikolari:

4.   L-uffiċjal ta' awtorizzazzjoni u l-uffiċjal ta' kontabbiltà għandhom jieħdu l-passi meħtieġa biex jagħtu l-ħlas bil-quddiem awtorizzat għall-ammonti eżatti involuti fil-limiti ta' żmien meħtieġa.

Artikolu 22

1.   Id-Direttur għandu jkun l-uffiċjal ta' awtorizzazzjoni għall-approprjazzjonijiet imniżżla fil-baġit taċ-Ċentru.

2.   Id-Direttur jista' jiddelega xi wħud minn dmirijietu lil xi aġent taħt l-awtorità tiegħu. Kull deċiżjoni biex jiddelega xi poteri għandha tindika t-tul ta' żmien u l-limitu ta' din id-delega.

Artikolu 23

1.   Id-Direttur għandu jaħtar uffiċjal ta' kontabbiltà li jkun responsabbli għal:

2.   L-uffiċjal ta' kontabbiltà għandu jikseb mingħand l-uffiċjal ta' awtorizzazzjoni, li jiggarantixxi l-affidabbiltà tiegħu, l-informazzjoni kollha meħtieġa sabiex jiġu stabbiliti l-kontijiet li jippreżentaw stampa vera u ġusta ta' l-assi finanzjarji taċ-Ċentru u ta' l-implimentazzjoni tal-baġit.

3.   Skond il-paragrafu 1 ta' dan l-Artikolu u l-Artikolu 21, l-uffiċjal ta' kontabbiltà għandu jkun l-uniku persuna awtorizzata biex tamministra l-kontanti u t-titoli. L-uffiċjal ta' kontabbiltà għandu jkun responsabbli għall-kustodja tagħhom.

4.   L-uffiċjal ta' kontabbiltà jista', biex jagħmel il-kompiti fdati lilu u bil-kunsens tad-Direttur, jiddelega ċerti funzjonijiet lil impjegati taċ-Ċentru li jaqgħu taħt ir-responsabbiltà diretta ta' l-uffiċjal ta' kontabbiltà. L-awtorità jew il-prokuratur rilevanti għandu jiddefinixxi l-kompiti fdati lill-mandanti, kif ukoll id-drittijiet u l-obbligi tagħhom.

Artikolu 24

1.   L-irkupru ta' kull somma dovuta liċ-Ċentru għandu jwassal għall-ħruġ ta' ordni ta' ġbir mill-uffiċjal ta' awtorizzazzjoni. Ordnijiet ta' ġbir għandhom jiġu approvati mill-kontrollur finanzjarju.

2.   L-uffiċjal ta' kontabbiltà għandu jassumi r-responsabbiltà għall-ordnijiet ta' ġbir li jagħtih l-uffiċjal ta' awtorizzazzjoni.

3.   Għandha tinħareġ irċevuta għal kull ħlas fi flus kontanti li jsir lill-uffiċjal ta' kontabbiltà jew lill-amministratur ta' l-imprest.

KAPITOLU VI

KONTIJIET, PREŻENTAZZJONI U KONTROLL TAR-RENDIKONTI FINANZJARJI, VERIFIKA, QORTI TA' L-AWDITURI, OLAF

Artikolu 25

1.   Il-kontijiet għandhom jinżammu f'euro, bil-metodu tal-kontabbiltà bilanċjata u abbażi tas-sena kalendarja. Huma għandhom juru d-dħul u n-nefqa kollha mill-1 ta' Jannar sal-31 ta' Diċembru ta' kull sena u għandhom jinkludu d-dokumenti ta' appoġġ oriġinali.

Il-kontijiet għandhom jingħalqu fl-aħħar ta' kull sena finanzjarja sabiex ikunu jistgħu jsiru r-rendikonti finanzjarji taċ-Ċentru.

2.   L-entrati fil-kontijiet għandhom isiru abbażi ta' sistema ta' kontabbiltà li tinkludi nomenklatura ta' oġġetti baġitarji li jagħmlu distinzjoni ċara bejn il-kontijiet li jipppermettu t-tfassil tal-karta tal-bilanċ u dawk li jippermettu t-tfassil tal-kont tad-dħul u n-nefqa. Dawn l-entrati għandhom jitniżżlu f'kotba jew fuq kards, li jagħmluha possibbli li jsir bilanċ ġenerali ta' kull xahar. Kull ħlas bil-quddiem għandu jitniżżel fuq kont miftuħ u jiġi rregolarizzat mhux aktar tard mill-aħħar tas-sena finanzjarja ta' wara, ħlief fil-każ ta' impresti permanenti.

3.   Iċ-Ċentru għandu jistabbilixxi karta tal-bilanċ u kont tad-dħul u n-nefqa mhux aktar tard mit-30 ta' April tas-sena N+1.

Il-karta tal-bilanċ għandha turi l-assi u d-djun taċ-Ċentru fil-31 ta' Diċembru tas-sena finanzjarja ta' qabel.

Il-kont tad-dħul u n-nefqa għandu jinkludi:

4.   Kull trimestru għandu jitfassal rendikont u jintbagħat lill-Kumitat li juri s-sitwazzjoni dwar l-implimentazzjoni tal-baġit attwali u l-użu ta' l-approprjazzjonijiet trasferiti; dan ir-rendikont għandu jiġi ċċertifikat mill-kontrollur finanzjarju u mibgħut lill-Bord ta' Tmexxija.

Artikolu 26

1.   Il-Bord Eżekuttiv għandu jaħtar kumpannija ta' awdituri ta' fama internazzjonali għal massimu ta' 3 snin abbażi ta' rakkomandazzjoni mid-Direttur taċ-Ċentru u wara sejħa għal offerti.

2.   Il-mandat ta' l-awdituri għandu jkun jikkonsisti f' li jivverifikaw il-kotba u l-flus kontanti taċ-Ċentru, li jassiguraw ruħhom li l-inventarji u l-karti tal-bilanċ ikunu saru b'mod regolari u in bona fide u li jiżguraw li l-informazzjoni mogħtija rigward il-kontijiet taċ-Ċentru tkun korretta.

3.   Il-fini tal-verifika, li għandha tkun ibbażata fuq reġistrazzjonijiet u, jekk meħtieġ, titwettaq fuq il-post, għandu jkun li jiġi stabbilit li d-dħul inġabar u n-nefqa saret b'mod legali u regolari u li t-tmexxija finanzjarja kienet tajba.

4.   L-awdituri għandhom jiċċertifikaw li r-rendikonti finanzjarji ġew imfassla sewwa u skond l-istandards internazzjonali tal-kontabbiltà, u li jagħtu stampa vera u ġusta tal-pożizzjoni finanzjarja taċ-Ċentru.

5.   L-awdituri għandhom jippreparaw rapport l-aktar tard sat-30 ta' Ġunju wara t-tmien ta' kull sena finanzjarja. Ir-rapport għandu jintbagħat lid-Direttur, li għandu jgħaddih flimkien mal-kummenti tiegħu, jekk hemm, lill-Bord Eżekuttiv, li għandu jippreżentah lill-Kumitat ta' l-Ambaxxaturi bir-rakkomandazzjonijiet tiegħu.

Abbażi ta' dan ir-rapport u r-rendikonti finanzjarji għas-sena finanzjarja, il-Kumitat ta' l-Ambaxxaturi għandu jagħti kwittanza lid-Direttur fir-rigward ta' l-implimentazzjoni tal-baġit.

6.   L-awdituri għandhom jagħtu parir liċ-Ċentru dwar kif jitratta r-riskji, billi joħroġ opinjonijiet indipendenti dwar il-kwalità tas-sistemi ta' tmexxija u kontroll u billi joħroġ rakkomandazzjonijiet li jtejbu l-kondizzjonijiet ta' implimentazzjoni ta' l-operazzjonijiet u jippromwovu tmexxija finanzjarja soda.

L-awdituri għandhom ikunu responsabbli għall-:

7.   L-awdituri għandhom jivverifikaw l-attivitajiet u l-unitajiet kollha taċ-Ċentru. Huma għandu jkollhom aċċess sħiħ u mingħajr limitu għall-informazzjoni kollha meħtieġa għall-qadi ta' dmirijiethom.

Artikolu 27

Il-Kummissjoni (f'isem il-Komunità), il-Qorti ta' l-Awdituri u l-Uffiċċju Ewropew għall-Ġlieda kontra l-Frodi (OLAF), jistgħu jikkontrollaw il-finanzjament irċevut miċ-Ċentru mill-FEŻ skond ir-Regolament Finanzjarju tad-Disa' FEŻ.

Il-Qorti ta' l-Awdituri tista' tiċċekkja li d-dħul ġie rċevut u n-nefqa saret b'mod legali u sewwa u li d-dispożizzjonijiet tal-Ftehim u tar-Regolament Finanzjarju tad-Disa' FEŻ ġew rispettati.

KAPITOLU VII

RESPONSABBILTÀ TA' L-UFFIĊJALI TA' AWTORIZZAZZJONI, TA' L-UFFIĊJALI TA' KONTABBILTÀ U TA' L-AMMINISTRATURI TA' L-IMPRESTI

Artikolu 28

Meta uffiċjali ta' awtorizzazzjoni jistabbilixxu drittijiet li għandhom jiġu rkuprati jew joħorġu ordnijiet ta' rkupru, jidħlu f'impenji ta' nefqa jew jiffirmaw ordni ta' ħlas mingħajr ma jkunu konformi ma' dan ir-Regolament Finanzjarju, huma jpoġġu lilhom infushom f'sitwazzjoni ta' azzjoni dixxiplinarja u, fejn opportun, għal ħlas ta' kumpens. Dan japplika wkoll jekk jonqsu milli joħolqu dokument li jistabbilixxi dejn jew jekk jittraskuraw il-ħruġ ta' ordnijiet ta' rkupru jew jittardjaw il-ħruġ tagħhom mingħajr raġuni ġustifikata.

L-uffiċjal ta' awtorizzazzjoni għandu jkun responsabbli li jwieġeb għal azzjoni dixxiplinarja u, fejn xieraq għall-ħlas ta' kumpens fejn l-iżball ikun sar intenzjonalment biss jew jekk kien ir-riżultat ta' negliġenza gravi min-naħa tiegħu.

Artikolu 29

1.   L-uffiċjal ta' kontabbiltà għandu jkun responsabbli li jwieġeb għal azzjoni dixxiplinarja u, fejn xieraq, għall-ħlas ta' kumpens fir-rigward ta' ħlasijiet li huwa jagħmel fi ksur ta' l-Artikolu 19.

L-uffiċjal ta' kontabbiltà għandu jkun responsabbli li jwieġeb għal azzjoni dixxiplinarja u għall-ħlas ta' kumpens jekk tali telf jew deterjorament ikunu kkawżati intenzjonalment jew jirriżultaw minn negliġenza gravi min-naħa tiegħu.

Taħt l-istess kondizzjonijiet, l-uffiċjal ta' kontabbiltà għandu jkun responsabbli mill-eżekuzzjoni korretta ta' l-ordnijiet li jirċievi rigward l-użu u l-amministrazzjoni tal-kontijiet taċ-ċekkijiet tal-bank u tal-posta, u b'mod partikolari:

2.   L-amministraturi ta' l-impresti għandhom ikunu responsabbli li jwieġbu għal azzjoni dixxiplinarja u, fejn xieraq, għall-ħlas ta' kumpens fil-każijiet li ġejjin:

Huma għandhom ikunu responsabbli li jwieġbu għal azzjoni dixxiplinarja u għall-ħlas ta' kumpens ta' kwalunke telfa jew deterjorament tal-fondi, l-assi u d-dokumenti li jżommu jekk tali telfa jew deterjorament ikunu saru intenzjonalment jew jirriżultaw minn negliġenza gravi min-naħa tagħhom.

Artikolu 30

1.   L-uffiċjali ta' kontabbiltà u l-amministraturi ta' l-impresti għandhom jassiguraw ruħhom kontra r-riskji li joħorġu skond l-Artikolu 29.

Iċ-Ċentru għandu jkopri l-ispejjeż ta' assigurazzjoni marbuta ma' dan. Hu għandu jispeċifika l-impjegati li jeżerċitaw il-karigi ta' uffiċjali ta' kontabbiltà u ta' amministraturi ta' l-impresti kif ukoll il-kondizzjonijiet li taħthom huwa jkopri l-ispejjeż ta' l-assigurazzjoni mħallsa minn dawn l-impjegati biex iħarsu lilhom infushom mir-riskji li joħorġu minn dmirijiethom.

2.   Għandhom jingħataw allowances speċjali lill-uffiċjali ta' kontabbiltà u lill-amministraturi ta' l-impresti. Il-livell ta' dawn l-allowances għandu jiġi imniżżel f'regolament stabbilit miċ-Ċentru u approvat mill-Bord Eżekuttiv. Is-somom li jikkorrispondu għal dawn l-allowances għandhom jiġu kreditati kull xahar f'kont li ċ-Ċentru jiftaħ f'isem kull uffiċjal sabiex jiġi stabbilit fond ta' garanzija maħsub biex ikopri kull nuqqas bankarju jew ta' flus kontanti li l-aġent konċernat jista' jassumi responsabbiltà għalih, sakemm tali nuqqas ma jkunx ġie kopert mir-rimborsi tal-kumpanniji ta' assigurazzjoni.

Il-bilanċ favur (credit balance) f'dawn il-kontijiet ta' garanzija għandu jitħallas lill-persuni konċernati wara li dawn jieqfu mill-ħatra tagħhom bħala uffiċjali ta' kontabbiltà jew ta' amministraturi ta' l-impresti u jirċievu l-kwittanza finali rigward it-tmexxija tagħhom.

3.   Il-kwittanza lill-uffiċjali ta' kontabbiltà u lill-amministraturi ta' l-impresti ser tingħata mid-Direttur, abbażi tar-rapport ta' l-awdituri esterni, fi żmiem sentejn mill-għoti tar-rendikonti finanzjarji lill-Kumitat ta' l-Ambaxxaturi.

Artikolu 31

Ir-responsabbiltà għal ħlas ta' kumpens u għal azzjoni dixxiplinarja ta' l-uffiċjali ta' awtorizzazzjoni, ta' l-uffiċjali ta' kontabbiltà u ta' l-amministraturi ta' l-impresti għandha tiġi determinata skond id-dispożizzjonijiet tar-regoli applikabbli għall-persunal taċ-Ċentru.

Artikolu 32

B'konnessjoni ma' l-implimentazzjoni tal-baġit, il-membri kollha tal-persunal huma pprojbiti li jaġixxu f'każijiet fejn l-interessi tagħhom jistgħu jkunu kunfliġġenti ma' dawk taċ-Ċentru. Jekk jiġri dan, il-membru tal-persunal ikkonċernat għandu jastjeni minn kull azzjoni u jirreferi dan lill-awtorità ta' fuqu.

Ikun hemm kunflitt ta' interess meta, b'konnessjoni ma' l-implimentazzjoni tal-baġit, il-membru tal-persunal ma jkunx jista' jeżerċita l-funzjonijiet tiegħu b'mod imparzjali u oġġettiv minħabba rbit familjari jew personali, affinitajiet nazzjonali jew politiċi, interessi ekonomiċi jew għal kwalunkwe raġuni oħra li torbot l-interessi tiegħu ma' dawk tal-benefiċjarju.

KAPITOLU VIII

DISPOŻIZZJONIJIET ĠENERALI U FINALI

Artikolu 33

L-għoti ta' kuntratti għandu jikkonforma mar-regolamenti ġenerali dwar is-servizzi, ix-xogħlijiet u l-fornimenti kif stabbilit bid-Deċiżjoni 2/2002 tal-Kunsill tal-Ministri AKP-KE tas-7 ta' Ottubru 2002 dwar l-implimentazzjoni ta' l-Artikoli 28, 29 u 30 ta' l-anness IV għall-Ftehim ta' Kotonù (4).

L-arranġamenti għall-implimentazzjoni tal-regolamenti ġenerali ta' hawn fuq għandhom jiġu stabbiliti f'regolament intern approvat mill-Bord Eżekuttiv wara li jkun kiseb l-opinjoni tal-Kummissjoni.

Artikolu 34

1.   Skond il-mandat tiegħu, iċ-Ċentru jista' wkoll imexxi approprjazzjonijiet f'isem partijiet terzi. Il-lista ta' dawn ir-riżorsi għandha tingħata f'anness għall-baġit taċ-Ċentru.

2.   Dan ir-Regolament Finanzjarju għandu jkun applikabbli għat-tmexxija ta' dawn ir-riżorsi.

3.   Għandhom jinżammu kontijiet separatri għat-tmexxija ta' dawn ir-riżorsi f'isem partijiet terzi.

4.   Ir-rendikonti finanzjarji ta' kull fond immexxi miċ-Ċentru f'isem parti terza għandhom jinkludu karta tal-bilanċ u kont ta' dħul u nefqa, li jindikaw is-sitwazzjoni fil-31 ta' Diċembru tas-sena finanzjarja kkonċernata. Huma għandhom jiġu ċċertifikati skond id-dispożizzjonijiet tal-ftehim iffirmat bejn iċ-Ċentru u l-parti terza.

Fin-nuqqas ta' tali dispożizzjonijiet, iċ-ċertifikazzjoni għandha ssir mill-awdituri esterni taċ-Ċentru.

5.   Dawn ir-rendikonti finanzjarji għandhom jiġu annessi għar-rendikonti finanzjarji taċ-Ċentru.

Artikolu 35

1.   Għandu jinżamm inventarju kwantitattiv permanenti tal-proprjetà mobbli u mmobbli kollha taċ-Ċentru. Proprjetà mobbli ta' valur ta' EUR 350 jew aktar biss għandha titniżżel fl-inventarju. In-numru ta' l-inventarju għandu jitniżżel fuq kull fattura qabel ma' din titħallas.

2.   Kwalunkwe bejgħ ta' proprjetà mobbli u ta' tagħmir li għandhom prezz ta' iktar minn 350 euro kull wieħed għandu jiġi pubbliċizzat kif xieraq.

3.   Reġistrazzjoni ffirmata kemm mid-Direttur kif ukoll mill-persuna responsabbli għat-tagħmir għandha ssir kulmeta kwalunkwe proprjetà jew oġġett fl-inventarju jiġu likwidati, mormija jew jidhru nieqsa minħabba telf, serq jew kwalunkwe raġuni oħra.

4.   L-inventarji fiżiċi u ta' kontabbiltà għandhom jitqabblu fl-aħħar ta' kull sena finanzjarja. Ir-rikonċiljazzjoni għandha tiġi approvata mill-awdituri esterni.

Artikolu 36

L-Istati AKP, l-Istati Membri u l-Komunità għandhom ikunu marbuta, għal dak li jikkonċerna lil kull wieħed minnhom, li jieħdu l-miżuri meħtieġa biex jimplimentaw din id-Deċiżjoni.

Artikolu 37

Ir-Regolament Finanzjarju taċ-Ċentru approvat mid-Deċiżjoni tal-Kumitat ta' l-Ambaxxaturi AKP-KEE Nru 2/91 tad-19 ta' April 1991 huwa b' dan imħassar.

Artikolu 38

Din id-Deċiżjoni għandha tidħol fis-seħħ fil-jum ta' l-adozzjoni tagħha.

Magħmul fi Brussel fis-27 ta' Settembru 2006.

Għall-Kumitat ta' l-Ambaxxaturi

Il-President

R. MAKONGO

----

(1)ĠU L 317, 15.12.2000, p. 3. Ftehim kif emendat l-aħħar bil-Ftehim iffirmat fil-Lussemburgu fil-25 ta' Ġunju 2005 (ĠU L 287, 28.10.2005, p. 4).

(2)ĠU L 317, 15.12.2000, p. 355.

(3)ĠU L 83, 1.4.2003, p. 1.

(4)ĠU L 320, 23.11.2002, p. 1.

----

----

DEĊIŻJONI Nru 4/2006 TAL-KUMITAT TA' L-AMBAXXATURI AKP-KE

tas-27 ta’ Settembru 2006

dwar l-Istatuti u r-Regoli ta' Proċedura taċ-Ċentru Tekniku ta' Koperazzjoni Agrikola u Rurali (ĊTA)

(2006/878/KE)

IL-KUMITAT TA’ L-AMBAXXATURI AKP-KE,

Wara li kkunsidra l-Ftehim ta' Sħubija bejn il-membri tal-Grupp ta' Stati Afrikani, tal-Karibew u tal-Paċifiku min-naħa l-waħda, u l-Komunità Ewropea u l-Istati Membri tagħha min-naħa l-oħra, iffirmat f'Kotonù fit-23 ta' Ġunju 2000 (1) (minn hawn 'il quddiem imsejjaħ “Il-Ftehim”), u b'mod partikolari l-Artikolu 3 (4) ta' l-Anness III tiegħu,

Wara li kkunsidra l-Ftehim Intern tat-18 ta' Settembru 2000 bejn Rappreżentanti tal-Gvernijiet ta' l-Istati Membri, imlaqqa' fi ħdan il-Kunsill, dwar il-Finanzjament u l-Amministrazzjoni ta' l-għajnuna tal-Komunità taħt il-Protokoll Finanzjarju għall-Ftehim ta' Sħubija bejn l-Istati Afrikani, tal-Karibew u tal-Paċifiku u l-Komunità Ewropea u l-Istati Membri tagħha ffirmat f'Kotonù (Benin) fit-23 ta' Ġunju 2000 u l-allokazzjoni ta' l-assistenza finanzjarja għall-Pajjiżi u t-Territorji Barranin li għalihom tapplika l-Parti Erbgħa tat-Trattat KE (2),

Billi:

IDDEĊIDIET KIF ĠEJ:

Artikolu 1

1.   Iċ-Ċentru għandu jkollu personalità ġuridika u fl-Istati kollha li huma parti għall-Ftehim ta' Kotonù, għandu jgawdi mill-akbar kapaċità legali mogħtija lil persuni ġuridiċi taħt il-liġijiet tagħhom.

2.   Il-persunal taċ-Ċentru għandu jgawdi mill-privileġġi, l-immunitajiet u l-faċilitajiet konswetudinarji previsti fil-Protokoll Nru 2 dwar il-privileġġi u l-immunitajiet u msemmija fid-Dikjarazzjonijiet VI u VII annessi għall-Ftehim.

3.   Iċ-Ċentru ma għandux l-għan li jagħmel xi qligħ.

4.   Il-kwartieri ġenerali taċ-Ċentru provviżorjament għandhom ikunu f'Wageningen (l-Olanda), b'uffiċju lokali fi Brussell.

Artikolu 2

Il-funzjonijiet u l-objettivi taċ-Ċentru huma stabbiliti bl-Artikolu 3(1), 3(2) u 3(3) ta' l-Anness III għall-Ftehim.

Iċ-Ċentru għandu jiddefinixxi d-dettalji ta' dawn l-objettivi f'dokument ta' strateġija ġenerali.

Artikolu 3

1.   Il-Kumitat ta' l-Ambaxxaturi għandu jkun l-awtorità ta' sorveljanza taċ-Ċentru skond l-Artikolu 3(4) u 3(5) ta' l-Anness III għall-Ftehim.

2.   Għandu jiġi stabbilit Bord Eżekuttiv skond l-Artikolu 4 ta' din id-Deċiżjoni.

3.   Iċ-Ċentru għandu jwettaq l-attivitajiet tiegħu f'koperazzjoni mill-qrib ma' l-istituzzjonijiet u l-korpi l-oħrajn imsemmija fil-Ftehim jew fid-dikjarazzjonijiet annessi. Iċ-Ċentru jista', fejn meħtieġ, isejjaħ lill-istituzzjonijiet reġjonali u internazzjonali, b'mod partikolari dawk li qegħdin fil-Komunità jew fl-Istati AKP u li jittrattaw kwistjonijiet relatati ma' żvilupp agrikolu u rurali.

4.   L-attivitajiet taċ-Ċentru għandhom jiġu evalwati perjodikament fuq l-inizjattiva tal-Bord Eżekuttiv.

Artikolu 4

1.   Għandu jiġi stabbilit Bord Eżekuttiv biex jappoġġa, jimmonitorja u jikkontrolla l-aspetti tekniċi, amministrattivi u finanzjarji kollha ta' l-attivitajiet taċ-Ċentru.

2.   Il-Bord Eżekuttiv għandu jkun magħmul, fuq bażi ta' parità, minn sitt membri li jinħatru minħabba l-kwalifiki personali u professjonali tagħhom fl-oqsma ta' l-agrikoltura u l-iżvilupp rurali u/jew il-linji politiċi ta' l-informazzjoni u l-komunikazzjoni, ix-xjenza, it-tmexxija u t-teknoloġija. Huma għandhom iwettqu l-kompiti tagħhom b'mod indipendenti, ma jistgħux ifittxu jew jieħdu istruzzjonijiet minn partijiet terzi u għandhom jaġixxu unikament fil-kapaċità personali tagħhom fl-interessi taċ-ĊTA.

3.   Il-membri tal-Bord Eżekuttiv għandhom ikunu ċittadini ta' l-Istati li huma parti għall-Ftehim u għandhom jintgħażlu mill-partijiet ikkonċernati abbażi tal-ħtiġiet ta' kwalifika. Il-ħatra tagħhom għandha tiġi konfermata mill-Kumitat ta' l-Ambaxxaturi. Is-sitt membri għandhom jinħatru mill-Kumitat ta' l-Ambaxxaturi għal perijodu massimu ta' ħames snin, soġġett għal reviżjoni ta' nofs it-term.

4.   Rappreżentant mill-Kummissjoni, rappreżentant mis-Segretarjat Ġenerali tal-Kunsill ta' l-Unjoni Ewropea u rappreżentant tas-Segretarjat AKP għandhom ikunu preżenti waqt id-deliberazzjonijiet tal-Bord Eżekuttiv bħala osservaturi.

5.   Il-membri tal-Bord Eżekuttiv għandhom jeleġġu l-President u l-Viċi-President għal perijodu massimu ta' ħames snin skond id-dispożizzjonijiet stabbiliti fir-Regoli ta' Proċedura tiegħu. Il-kariga ta' President għandha tingħata lil persuna mill-parti (AKP jew Komunità) li ma tokkupax il-kariga ta' Direttur taċ-Ċentru. Il-kariga ta' Viċi-President għandha tingħata lil persuna mill-parti li ma tokkupax il-kariga ta' President.

6.   Il-Bord Eżekuttiv għandu jieħu d-deċiżjonijiet tiegħu b'maġġoranza sempliċi tal-membri preżenti jew tar-rappreżentati skond ir-Regoli ta' Proċedura tiegħu. Kull membru tal-Bord Eżekuttiv għandu jkollu vot wieħed. Fil-każ li jkun hemm numru ndaqs ta' voti, il-President għandu jkollu l-vot deċiżiv.

7.   Wara kull laqgħa għandhom jitniżżlu l-minuti. Id-diskussjonijiet fil-Bord Eżekuttiv għandhom ikunu kunfidenzjali.

8.   Il-Bord Eżekuttiv għandu jagħmel monitoraġġ mill-qrib ta' l-attivitajiet taċ-Ċentru. Huwa għandu jżomm sa erba' laqgħat ordinarji kull sena. Hu jista' jiltaqa' wkoll kull darba li jeħtieġ għat-twettiq ta' dmirijietu, fuq l-inizjattiva tal-Kumitat ta' l-Ambaxxaturi jew tal-President jew fuq talba tad-Direttur.

9.   Id-Direttur taċ-Ċentru għandu jkollu rwol konsultattiv fil-ħidmiet tal-Bord Eżekuttiv. Iċ-Ċentru għandu jaġixxi bħala s-segretarjat tal-Bord Eżekuttiv. Il-Bord Eżekuttiv jista' jistieden membri oħra mill-amministrazzjoni u mill-persunal taċ-Ċentru u/jew esperti esterni biex jagħtu pariri dwar kwistjonijiet speċifiċi.

10.   Il-Bord Eżekuttiv għandu:

11.   Il-Bord Eżekuttiv għandu jkun responsabbli quddiem il-Kumitat ta' l-Ambaxxaturi.

12.   Wara sejħa pubblika għal offerti, il-Bord Eżekuttiv għandu jagħżel mill-inqas minn tliet offerti kumpannija ta' awdituri rikonoxxuta internazzjonalment għal perijodu ta' tliet snin. Dawn l-awdituri għandhom jeżaminaw jekk ir-rendikonti finanazjarji annwali sarux kif suppost u skond Standards ta' Kontabbiltà Internazzjonali u jagħtu ħarsa ġenerali vera u ġusta tas-sitwazzjoni finanzjarja taċ-Ċentru. L-awdituri għandhom ukoll jikkummentaw dwar is-sodezza tat-tmexxija finanzjarja taċ-Ċentru.

13.   Il-Bord Eżekuttiv għandu jgħaddi r-rendikonti finanzjarji annwali lill-Kumitat ta' l-Ambaxxaturi għall-approvazzjoni finali. Il-Kumitat ta' l-Ambaxxaturi għandu jkun responsabbli mill-kwittanza tad-Direttur fir-rigward ta' l-implimentazzjoni tal-baġit.

14.   Il-Bord Eżekuttiv għandu jistabbilixxi r-Regoli ta' Proċedura tiegħu.

Artikolu 5

1.   Iċ-Ċentru għandu jkun immexxi minn Direttur maħtur mill-Kumitat ta' l-Ambaxxaturi għal perijodu massimu ta' ħames snin.

Il-Kumitat ta' l-Ambaxxaturi għandu jagħti istruzzjonijiet lill-ko-presidenti tiegħu biex jiffirmaw il-kuntratt tad-Direttur. Il-kuntratt għandu jiġi mfassal u rregolat skond ir-regoli applikabbli għall-persunal taċ-Ċentru. Il-Kumitat ta' l-Ambaxxaturi għandu jkollu s-setgħa li jieħu kwalunkwe deċiżjoni meħtieġa fir-rigward tad-Direttur.

2.   Id-Direttur għandu jkun ir-rappreżentant legali taċ-Ċentru u għandu jimplimenta l-linji gwida attwati mill-Kumitat ta' l-Ambaxxaturi. Id-Direttur għandu jkun responsabbli quddiem il-Kumitat ta' l-Ambaxxaturi.

3.   Wara li jkun kiseb il-qbil tal-Bord Eżekuttiv, id-Direttur għandu jissottometti l-programm ta' ħidma u l-baġit annwali taċ-Ċentru, li jirriflettu l-funzjonijiet taċ-Ċentru u l-objettivi msemmija fl-Artikolu 2, għall-approvazzjoni tal-Kumitat ta' l-Ambaxxaturi.

4.   Id-Direttur għandu jinforma regolarment lill-Bord Eżekuttiv dwar l-attivitajiet taċ-Ċentru.

5.   Fi żmien disa' xhur wara t-tmiem ta' kull sena kalendarja d-Direttur għandu jippreżenta l-attivitajiet u l-kontijiet taċ-Ċentru f'rapport u għandu jissottomettih lill-Kumitat ta' l-Ambaxxaturi, wara li jikseb l-approvazzjoni tal-Bord Eżekuttiv.

6.   Id-Direttur għandu jkun responsabbli mill-organizzazzjoni u t-tmexxija taċ-Ċentru. Id-Direttur għandu jirrapporta lill-Bord Eżekuttiv dwar kwalunkwe miżura rigward ir-Regoli ta' Proċedura taċ-Ċentru li jistgħu jiġu adottati biex jiffaċilitaw l-applikazzjoni ta' regoli li jikkonċernaw iċ-Ċentru.

Artikolu 6

Il-baġit taċ-Ċentru għandu jkun iffinanzjat skond ir-regoli stabbiliti fil-Protokoll Finanzjarju tal-Ftehim. Il-baġit jista' wkoll jiġi mogħni minn riżorsi oħra.

Artikolu 7

L-Istatuti u r-Regoli ta' Proċedura taċ-Ċentru jistgħu jiġu emendati mill-Kumitat ta' l-Ambaxxaturi fuq rakkomandazzjoni tal-Bord Eżekuttiv.

Artikolu 8

L-Istati AKP, l-Istati-Membri u l-Komunità Ewropea, skond il-każ, għandhom ikunu mitluba jieħdu l-miżuri meħtieġa għall-implimentazzjoni ta' din id-Deċiżjoni.

Artikolu 9

Id-Deċiżjoni 1/91 tal-Kumitat ta' l-Ambaxxaturi AKP-KEE tad-19 ta' April 1991 dwar ir-regoli operattivi taċ-ĊTA, id-Deċiżjoni 3/91 tal-Kumitat ta' l-Ambaxxaturi AKP-KEE tad-19 ta' April 1991 li tistabbilixxi l-Istatuti u l-proċeduri operattivi tal-Kumitat Konsultattiv taċ-ĊTA, id-Deċiżjoni 2/97 tal-Kumitat ta' l-Ambaxxaturi AKP-KE tat-30 ta' April 1997 li timmodifika lil din ta' l-aħħar, id-Deċiżjonijiet tal-Kumitat ta' l-Ambaxxaturi AKP-KE 1/2003 tal-11 ta' April 2003, 10/2003 tat-23 ta' Diċembru 2003 u 6/2004 tas-17 ta' Diċembru 2004 li jaħtru lill-membri tal-Kumitat Konsultattiv taċ-ĊTA, huma b'dan imħassra.

Artikolu 10

Din id-Deċiżjoni għandha tidħol fis-seħħ fil-jum ta' l-adozzjoni tagħha.

Magħmul fi Brussell, nhar is-27 ta' Settembru 2006

Għall-Kumitat ta' l-Ambaxxaturi AKP-KE

Il-President

R. MAKONGO

----

(1)ĠU L 317, 15.12.2000, p. 3. Ftehim kif emendat l-aħħar bil-Ftehim iffirmat fil-Lussemburgu fil-25 ta' Ġunju 2005 (ĠU L 287, 28.10.2005, p. 4).

(2)ĠU L 317, 15.12.2000, p. 355.

----

----

DEĊIŻJONI Nru 5/2006 TAL-KUMITAT TA' L-AMBAXXATURI AKP-KE

tas-27 ta' Settembru 2006

dwar ir-Regolamenti tal-Persunal taċ-Ċentru Tekniku ta’ Koperazzjoni Agrikola u Rurali (ĊTA)

(2006/879/KE)

IL-KUMITAT TA’ L-AMBAXXATURI AKP-KE,

Wara li kkunsidra l-Ftehim ta' Sħubija bejn il-membri tal-Grupp ta' l-Istati Afrikani, tal-Karibew u tal-Paċifiku minn naħa, u l-Komunità Ewropea u l-Istati Membri tagħha, min-naħa l-oħra, iffirmat f'Kotonù fit-23 ta' Ġunju 2000 (1), minn hawn 'il quddiem imsejjaħ il-“Ftehim ta' Kotonù” u b'mod partikolari l-Artikolu 2 (6) ta' l-Anness III tiegħu,

Wara li kkunsidra l-Ftehim Intern tat-12 ta' Settembru 2000 bejn ir-Rappreżentanti tal-Gvernijiet ta' l-Istati Membri, li ltaqgħu fi ħdan il-Kunsill, dwar l-Iffinanzjar u l-Amministrazzjoni ta' Għajnuna Komunitarja taħt il-Protokoll Finanzjarju tal-Ftehim ta' Kotonù,

Wara li kkunsidra l-proposta tal-Kummissjoni, elaborata bi ftehim maċ-Ċentru Tekniku għal Koperazzjoni Agrikola u Rurali

Billi, wara l-iffirmar tal-Ftehim ta’ Kotonù, il-Kumitat ta’ l-Ambaxxaturi ffissa s-sistema applikabbli għall-persunal taċ-Ċentru Tekniku għal Koperazzjoni Agrikola u Rurali, hawn taħt imsejħa “ċ-Ċentru”,

ADOTTA DAWN IR-REGOLAMENTI TAL-PERSUNAL TAĊ-ĊENTRU TEKNIKU GĦAL KOPERAZZJONI AGRIKOLA U RURALI:

TITOLU I

DISPOŻIZZJONIJIET ĠENERALI

Artikolu 1

1.   Dawn ir-Regolamenti tal-Persunal, minn hawn 'il quddiem imsejħa “dawn ir-Regolamenti”, huma b'dan stabbiliti b'kont meħud tan-natura internazzjonali u pubblika ta' l-attività taċ-Ċentru għall-Iżvilupp ta' l-Intrapriża, minn hawn 'il quddiem imsejjaħ “iċ-Ċentru”. B'mod partikolari, huma jirregolaw id-drittijiet u l-obbligi tal-persunal, il-kondizzjonijiet li għandhom x'jaqsmu ma' l-impjieg, il-gradazzjoni ta' pożizzjonijiet u t-terminazzjoni ta' servizz; il-kondizzjonijiet tax-xogħol; ir-remunerazzjoni u l-benefiċċji soċjali, l-arranġamenti dixxiplinari u l-proċeduri ta' appell.

2.   Il-Kunsill Amministrattiv taċ-Ċentru, hawn taħt imsejaħ “il-Kunsill Amministrattiv”, jista’ jadotta, fil-limiti ffissati minn dawn ir-Regolamenti, proposti jew emendi tar-regoli interni li huma sottomessi lilu mid-Direttur taċ-Ċentru, hawn taħt imsejjaħ “id-Direttur”, u li jimmiraw biex jiddefinixxu l-prinċipji mogħtija minn dawn ir-Regolamenti, din il-kapaċità titħaddem b’mod partikulari għall-aspetti espressivament previsti minn dawn ta’ l-aħħar.

3.   Il-Bord Eżekuttiv għandu jinnotifika lill-Kumitat ta' l-Ambaxxaturi AKP-KE, minn hawn 'il quddiem imsejjaħ “il-Kumitat”, u lill-Kummissjoni bil-proposti għar-regoli interni jew emendi għalihom li adotta mill-aktar fis possibbli u mhux aktar tard minn 30 ġurnata ta' xogħol mid-data ta' l-adozzjoni tagħhom.

Il-Kunsill Amministrattiv jista’, jekk jikkalkula li hu neċessarju, jiddeċiedi dwar l-implimentazzjoni proviżorja u kkondizzjonata tal-proposti tar-regoli interni li hu jadatta jew ta’ l-emendi li hu jkun għamel fihom. Id-data ta’ implimentazzjoni effettiva ma għandhiex tkun qabel id-data ta’ adotttament mill-Kunsill Amministrattiv.

Fi żmien massimu ta’ tliet xhur li jibdew mid-data ta’ notifika, il-Kumitat għandu jew japprova r-regoli interni nnotifikati, jew jemendahom.

4.   L-ambitu ġudizzjarju applikabbli għad-Direttur u għall-impjegati taċ-Ċentru skond l-Artikolu 2 hu kkostitwit mill-Ftehim ta’ Kotonù, il-Ftehim tal-Kwartieri Ġenerali konkluż bejn l-Olanda u ċ-Ċentru, ir-Regolamenti tal-Persunal u r-Regolament Intern taċ-Ċentru, ir-Regolamenti attwali u l-Annessi tagħhom, li jagħmlu parti integrali minnhom, ir-Regolament Finanzjarju taċ-Ċentru, ir-regoli interni adottati b’konformità mal-paragrafi 2 u 3 wara dħul fis-seħħ ta’ dawn ir-Regolamenti, il-klawsoli ta’ implimentazzjoni interni stabbiliti mid-Direttur, kif ukoll il-kondizzjonijiet individwali eventwali stabbiliti bil-miktub, bl-approvazzjoni tal-Kunsill Amministrattiv, jew waqt l-ingaġġar jew wara li dan iseħħ.

Artikolu 2

1.   Dawn ir-Regolamenti jiddefinixxu l-kondizzjonijiet implimentati:

2.   Hi meqjusa bħala impjegat taċ-Ċentru, skond ir-Regolamenti l-ġodda, kull persuna ingaġġata fl-ambitu ta’ kuntratt ta’ żmien definit iffirmat mid-Direttur, skond l-Artikolu 6(2), punt a) u b), u b’konformità mal-kondizzjonijiet u l-limitazzjonijiet li hemm previsti fihom.

3.   Hi meqjus impjegat lokali taċ-Ċentru, skond din is-Sistema, kull persuna ingaġġata miċ-Ċentru fl-ambitu ta’ kuntratt ta’ żmien definit bl-iskop tat-twettiq ta’ inkarigi manwali jew ta’ servizz f’kategorija li mhix prevista fl-Artikolu 7 u b’konformità ma’ l-użanzi lokali.

4.   Kwalunkwe referenza f' dawn ir-Regolamenti lejn persuni tas-sess maskili għandha titqies li tirreferi wkoll għal persuni tas-sess femminili u viċi-versa, sakemm il-kuntest ma jindikax biċ-ċar mod ieħor.

Artikolu 3

-Kunsill Amministrattiv hu inkarigat li japprova, fuq proposta tad-Direttur, ir-reklutaġġ ta’ l-impjegati fil-gradi 2.A u 2.B u t-tiġdid, il-proroga jew it-tmiem tal-kuntratti ta’ l-impjegati, kif ukoll il-kondizzjonijiet speċjali individwali eventwali relatati ma’ wieħed jew diversi impjegati.

Ir-reklutaġġ ta’ l-impjegati lokali u t-tiġdid, il-proroga u t-tmiem tal-kuntratti tagħhom huma deċiżi mid-Direttur skond il-proċeduri normali u b’konformità mar-regoli interni adottati mill-Kunsill Amministrattiv fuq proposta tad-Direttur.

2.   Id-Direttur jitlob il-kunsens tal-Kunsill Amministrattiv dwar il-kwistjonijiet kollha relatati mar-reklutaġġ ta’ l-impjegati, it-tiġdid, il-proroga jew it-tmiem tal-kuntratti tagħhom. Dawn il-kwistjonijiet għandhom jinkludu notevolment il-postijiet battala ta’ karigi, ir-regoli tal-pubblikazzjoni tal-postijiet battala ta’ karigi, il-kandidaturi aċċettati, kif ukoll il-metodi u l-kriterji ta’ selezzjoni tal-kandidati.

Artikolu 4

1.   Għandi jiġi stabbilit:

li jassumi d-dmirijiet mogħtija lilhom taħt dawn ir-Regolamenti.

Il-formazzjoni u l-klawsoli ta’ tħaddim ta’ dawn l-entitajiet huma ddeterminati b’konformità mad-dispożizzjonijiet ta’ l-Anness V.

2.   Il-Kumitat tal-Persunal jirrappreżenta l-interessi tal-persunal fi ħdan iċ-Ċentru u jassigura kuntatt bejnu u bejn il-persunal. Hu jikkontribwixxi fit-tħaddim tajjeb tas-servizzi billi jippermetti li tintwera l-opinjoni tal-persunal u billi jesprimi lilu nnifsu dwar il-kwistjonijiet li jikkonċernawh.

Il-Kumitat tal-Persunal jista’ jissottometti lid-Direttur proposti ddestinati biex jittejbu l-kondizzjonijiet tax-xogħol tal-persunal jew il-kondizzjonijiet ta’ għajxien b’mod ġenerali.

3.   Id-Direttur għandu jkun informat bl-elezzjoni tal-Kumitat tal-Persunal, tal-kandidaturi ppreżentati u tar-riżultati ta’ l-iskrutinju.

Id-Direttur jikkomunika lill-Kunsill Amministrattiv l-ismijiet tal-membri tal-Kumitat tal-Persunal.

Id-Direttur jagħti faċilitajiet xierqa lill-Kumitat tal-Persunal bl-għan li dan ikun jista’ jeżerċita dmirijietu.

4.   Id-Direttur jinnomina lill-Kumitat ta’ Reklutaġġ/Promozzjoni għal kull post statutorju vakanti jew promozzjoni previsti fil-baġit (u li jwassal għal kuntratt ta’ żmien indefinit).

Artikolu 5

Iċ-Ċentru jista' juża s-servizzi ta' esperti sekondati jew esperti mħallsa minn partijiet terzi. Dawn l-esperti huma sottomessi għar-regoli interni adottati mill-Kunsill Amministrattiv fuq proposta tad-Direttur.

Hu kkunsidrat bħala espert issekondat, kull uffiċjal nazzjonali jew internazzjonali jew maniġer fis-settur privat li jkollu l-kwalifiki u l-esperjenza ekwivalenti għal dawk meħtieġa minn impjegat taċ-Ċentru, li hu trasferit temporanjament għaċ-Ċentru jew mibdul ma’ impjegat, bis-saħħa tar-regoli indikati fl-ewwel inċiż.

TITOLU II

ASSISTENZA

KAPITOLU I

Nomina — Klassifikazzjoni tal-karigi — Tabella tal-persunal

Artikolu 6

1.   Kull nomina ta’ impjegat ma jistax ikollha bħala għan ħlief li tipprovdi, skond il-kondizzjonijiet previsti f’dawn ir-Regolamenti, il-vaganza ta’ kariga inkluża fit-tabella tal-persunal annessa mal-baġit b’konformità ma' l-Artikolu 10.

2.   L-impjegati statutorji għandhom jiġu ingaġġati fl-ambitu ta’ wieħed mit-tipi ta’ kuntratti msemmija hawn taħt:

Artikolu 7

1.   Il-karigi relatati ma’ dawn ir-Regolamenti huma kklassifikati, skond in-natura u l-livell tad-dmirijiet li għalihom jikkorrispondu, f’erba’ kategoriji, indikati f’ordni ġerarkika dixxendenti bl-ismijiet ta’ “Direttur”, “maniġer”, “impjegat klerikali” u “impjegat eżekuttiv”.

2.   Kull kategorija għandha gradi u kull grad għandu l-iskali.

Il-kategoriji, il-livelli (b'doveri tipiċi li jikkorrispondu għalihom) u t-tarġiet jinsabu, flimkien ma' informazzjoni oħra, fit-tabella msemmija fl-Anness II. Skond din it-tabella, id-Direttur jiddeċiedi d-deskrizzjoni tad-dmirijiet u l-attribuzzjonijiet li jikkorrispondu ma’ kull kategorija fiċ-Ċentru.

3.   Il-kategorija “professjonali” għandha tkun għal persunal li jwettaq doveri maniġerjali u ta' konsulenza fil-qasam ta' l-iżvilupp, li jirrikjedu edukazzjoni ta' livell universitarju. Din il-kategorija għandha erba’ gradi:

Il-Kunsill Amministrattiv jiddefinixxi n-numru ta’ karigi fil-grad 2.A fuq proposta tad-Direttur.

4.   Il-kategorija “impjegat klerikali” għandha tliet gradi:

5.   Il-kategorija “impjegat eżekuttiv” għandha l-grad 4.A li jikkorrispondi mad-dmirijiet “ta’ impjegat tekniku”, li għandha inkarigi manwali u ta’ qadi, teħtieġ diploma f’livell ta’ tagħlim primarju, eventwalment komplut permezz ta’ kompetenzi tekniċi, u esperjenza professjonali minima ta’ sentejn.

Artikolu 8

1.   Il-klassifikazzjoni ta’ impjegat waqt in-nomina, li tiddefinixxi l-kategorija, il-grad u l-iskala, hi stabbilita mid-Direttur skond il-baġit u b’konformità mar-regoli interni adottati mill-Kunsill Amministrattiv fuq proposta tad-Direttur.

2.   L-impjegat irreklutat hu kklassifikat fl-ewwel skala tal-grad tiegħu.

Għaldaqstant, id-Direttur jista’, biex jikkunsidra l-formazzjoni u l-esperjenza professjonali speċifika tal-persuna kkonċernata, jagħtih skala addizzjonali f’dan il-livell billi jirreklutah fl-iskala 2.

3.   L-assenjar ta’ impjegat għal xogħol li jikkorrispondi għal grad superjuri għal dak li għalih ikun innominat jeħtieġ l-emenda tal-kuntratt tiegħu.

Artikolu 9

1.   Id-Direttur għandu jassenja kull membru tal-persunal bi trasferiment għal postijiet ta' impjieg li jirrikjedu doveri tal-kategorija u tal-livell tiegħu, purament fl-interessi taċ-Ċentru u mingħajr ma tittieħed in konsiderazzjoni n-nazzjonalità.

2.   L-assenjazzjoni ta' membru tal-persunal għal post ta' impjieg ta' kap jew deputat kap ta' unità f'kull livell għandu jkun għal raġjunijiet ta' funzjoni biss.

3.   L-assenjar ta’ l-impjegati jirrifletti sakemm hu possibbli l-karattru konġunt taċ-Ċentru AKP-KE.

Artikolu 10

Tabella annessa mal-baġit annwali taċ-Ċentru tiffissa n-numru ta’ karigi f’kull kategorija u għal kull grad u tiddefinixxi l-postijiet battala eventwali ta’ karigi.

KAPITOLU II

Drittijiet u obbligi

Artikolu 11

1.   L-impjegat għandu jaqdi dmirijietu u jirregola l-aġir tiegħu billi jkollu biss quddiem għajnejh l-interess taċ-Ċentru, mingħajr ma’ jissoleċita jew jaċċetta istruzzjonijiet mill-ebda gvern jew awtorità, organizzazzjoni jew persuna esterjuri għaċ-Ċentru.

2.   Bla permess tad-Direttur m'għandhom jaċċettaw, minn xi gvern jew xi sors barra miċ-Ċentru, l-ebda tip ta' favur, rigal jew ħlas taħt ebda forma, ħlief għal servizzi mogħtija jew qabel il-ħatra jew matul leave speċjali, u fir-rigward ta' tali servizzi.

Artikolu 12

1.   Il-persunal għandu jastjeni minn kull azzjoni u, b'mod partikolari, kull espressjoni pubblika ta' opinjoni, li tista' tirrifletti b'mod negattiv fuq il-pożizzjoni tiegħu jew fuq ir-reputazzjoni taċ-Ċentru.

2.   Il-persunal m'għandux jidħol għal attivitajiet, kemm jekk bi ħlas jew le, li jistgħu jippreġudikaw l-indipendenza tiegħu jew ikunu ta' detriment għall-interessi taċ-Ċentru.

Artikolu 13

Jekk il-konjuġi legali ta' membru tal-persunal jew persuna li jgħix magħha l-membru tal-persunal fi stat ta' żwieġ għandha impjieg bi ħlas, il-membru tal-persunal għandu jinforma lid-Direttur.

Jekk in-natura ta' l-impjieg tkun inkompatibbli ma' dik tal-membru tal-persunal jew ma' l-interessi taċ-Ċentru u jekk il-membru tal-persunal ma jistax jimpenja ruħu li dan jieqaf f'perijodu speċifikat u raġjonevoli, id-Direttur għandu jipproponi li l-Bord Eżekuttiv jieħu deċiżjoni dwar jekk il-membru tal-persunal għandux ikompli fix-xogħol tiegħu, jiġi terminat il-kuntratt tiegħu, jew jiġi sospiż.

Artikolu 14

Membru tal-persunal li, fil-qadi tad-doveri tiegħu, huwa mitlub sabiex jiddeċiedi dwar materja li fir-rigward tagħha għandu interess personali fit-tmexxija jew fir-riżultati li jfixkel l-indipendenza tiegħu għandu jinforma lid-Direttur dwarha.

Artikolu 15

L-impjegat hu mistenni, wara l-waqfien ta’ dmirijietu, li jirrispetta l-obbligi tagħhu b’onestà u b’delikatezza fir-rigward ta’ l-aċċettazzjoni ta’ ċerti dmirijiet jew ta’ ċerti vantaġġi marbuta direttament jew indirettament maċ-Ċentru.

Artikolu 16

1.   Il-persunal għandu jeżerċita l-ikbar diskrezzjoni fir-rigward tal-fatti u l-informazzjoni kollha li jsir jaf bihom matul jew in konessjoni mal-qadi tad-dmirijiet tiegħu; hu ma għandu bl-ebda mod jiżvela lil kwalunkwe persuna fiżika jew ġuridika mhux awtorizzata kwalunkwe dokument jew informazzjoni li mhix diġa magħmula pubblika. Għandu jkompli jkun marbut b'dan l-obbligu wara li jħalli s-servizz għal perijodu ta' għaxar snin.

2.   Il-persunal m'għandux, kemm waħdu jew flimkien ma oħrajn, jippubblika jew jikkaġuna l-pubblikazzjoni, mingħajr il-permess tad-Direttur, xi materja li għandha x'taqsam max-xogħol taċ-Ċentru. Din l-awtorizzazzjoni ma tistax tkun irrifjutata ħlief meta l-pubblikazzjoni prevista hi ta’ natura li tista’ tikkawża danni għall-interessi taċ-Ċentru.

Artikolu 17

Id-drittijiet kollha, inklużi d-drittijiet ta' l-awtur u drittijiet ta' proprjetà intellettwali, f'kull kitba jew xogħol ieħor magħmul mill-persunal fil-qadi tad-doveri tagħhom għandhom ikunu proprjetà taċ-Ċentru.

Artikolu 18

Il-persunal għandu jirrisjedi jew fil-post ta' fejn huwa impjegat jew mhux aktar bogħod minn dak li huwa kumpatibbli mal-qadi xieraq tad-doveri tiegħu.

Artikolu 19

1.   Membru tal-persunal, hu x’inhu l-grad tiegħu, għandu jassisti u jagħti parir lis-superjuri tiegħu; għandu jkun responsabbli għall-qadi tad-doveri assenjati lilu.

2.   Membru tal-persunal inkarigat minn xi fergħa tas-servizz għandu jkun responsabbli lejn is-superjuri tiegħu rigward l-awtorità mogħtija lilu u għat-twettiq ta' l-istruzzjonijiet mogħtija minnu. Ir-responsabbilità ta' dawk ta' taħtu ma teħilsu bl-ebda mod mir-responsabbiltajiet tiegħu.

3.   Membru tal-persunal li jirċievi struzzjonijiet, li huwa jikkonsidra bħala irregolari jew li x'aktarx iwasslu għal diffikultajiet serji, għandu jinforma lis-superjur immedjat tiegħu b'dan, jekk meħtieġ, bil-miktub. Jekk huwa mbagħad jirċievi konferma bil-miktub ta' l-istruzzjonijiet mis-superjur tiegħu, għandu jeżegwihom, sakemm dawn ma jikkostitwixxux ksur tal-liġi kriminali jew ikunu jwasslu għal riskju eċċessiv għas-sigurtà personali. Jekk dan ta’ l-aħħar jikkonferma l-ordni bil-miktub, l-impjegat għandu jeżegwixxiha, sakemm din l-ordni ma tmurx kontra l-liġi kriminali jew ma twassalx għal riskju inaċċettabbli għas-sigurtà tiegħu.

Artikolu 20

1.   L-impjegat hu mistenni li jsewwi, fit-totalità jew in parti, il-ħsara li jġarrab iċ-Ċentru minħabba żbalji persunali serji li hu jista’ għamel fit-twettiq jew waqt it-twettiq ta’ dmirijietu.

2.   Għandha tiġi meħuda deċiżjoni motivata mill-Bord Eżekuttiv fuq proposta mid-Direttur, skond il-proċedura stabbilita rigward materji dixxiplinarji.

Artikolu 21

1.   Il-privileġġi u l-immunitajiet li jibbenefikaw l-impjegati taċ-Ċentru huma mogħtija esklussivament fl-interess ta’ dan ta’ l-aħħar. Suġġetti għad-dispożizzjonijiet ikkonċernati tal-Protokoll dwar il-Privileġġi u l-Immunitajiet tal-Ftehim ta’ Kotonù applikabbli għaċ-Ċentru u għall-persunal u, f’każ ta’ bżonn, il-Ftehem tal-Kwartieri Ġenerali, l-impjegat mhux eżentat li jonora l-obbligi privati tiegħu, lanqas milli josserva l-liġijiet u regolamenti tal-puliżija fis-seħħ.

2.   Kull darba li dawn il-privileġġi u l-immunitajiet huma involuti, l-impjegat ikkonċernat għandu immedjatament jagħti rendikont lid-Direttur.

Artikolu 22

1.   Iċ-Ċentru jassisiti l-impjegat f’kull proċeduri legali kontra min jagħmel atti ta’ theddid, insult, vjolazzjoni, inġurja, diffamazzjoni jew attakki lill-persuna jew lill-proprjetà li għalihom hu jew membri tal-familja tiegħu jkun/u l-mira, minħabba l-pożizzjoni jew id-dmirijiet tiegħu. Iċ-Ċentru jikkumpensa b’mod konġunt id-danni soffruti permezz ta’ dan lill-impjegat sakemm dan intenzjonalment jew minħabba negliġenza serja ma kienx il-kawża tal-ħsara u ma kienx kapaċi jakkwista kumpens mill-persuna li kkawżatha.

2.   Iċ-Ċentru għandu jiffaċilità t-taħriġ professjonali ta’ l-impjegat sakemm dan ikun kompatibbli ma’ l-eżiġenzi ta’ tħaddim tajjeb tas-servizzi u jikkonforma ma’ l-interessi taċ-Ċentru.

Artikolu 23

Membru tal-persunal għandu d-dritt li jeżerċita id-dritt ta’ assoċjazzjoni; jista' partikolarment ikun membru ta’ trade unions jew ta’ assoċjazzjonijiet tal-persunal. Il-fatt li hu jeżerċita dmirijiet f’organizzazzjonijiet ta’ din ix-xorta ma jista’ fl-ebda każ jikkawża ħsara lill-persuna kkonċernata.

Artikolu 24

1.   L-impjegati jistgħu jresqu lment quddiem id-Direttur dwar kwistjonijiet li jikkoċernaw dmirijiethom.

2.   Kull deċiżjoni dwar individwu speċifiku li tiġi meħuda taħt dawn ir-Regolamenti għandha minnufih tiġi komunikata bil-miktub lill-membru tal-persunal.

3.   Għandha tingħata raġuni għal kull deċiżjoni li taffettwa ħażin lill-impjegat.

Artikolu 25

1.   Ma jistax jinfetaħ ħlief fajl individwali wieħed għal kull impjegat. Il-fajl għandu jkollu:

Kull impjegat għandu d-dritt li jkun jaf dwar id-dokumenti kollha li jinstabu fil-fajl tiegħu. Wara li jħalli dmirijietu, hu għandu jibqa’ jgawdi dan id-dritt għal perjodu massimu ta’ sentejn.

Il-fajl personali għandu jkun kunfidenzjali u ma jista’ ikun ikkunsultat ħlief fl-uffiċċji ta’ l-Amministrazzjoni. Kopji ta’ ċerti dokumenti jingħataw lit-Tribunal Amministrattiv ta’ l-Organizzazzjoni Internazzjonali tax-Xogħol meta azzjoni li tikkonċerna l-impjegat titressaq quddiem it-tribunal u li dan ta’ l-aħħar jagħmel talba għalih.

2.   Kull dokument li jidher fil-fajl personali ta’ l-impjegat u li jikkonċerna miżura dixxiplinarja li taqa’ taħt l-ewwel grad ta’ gravità skond l-Artikolu 55(2), għandu jkun annullat wara perjodu ta’ tliet snin jekk l-impjegat ikkonċernat ma kellu l-ebda miżura ġdida dixxiplinarja mressqa kontrih matul dan il-perjodu.

KAPITOLU III

Reklutaġġ — Evalwazzjoni perjodika — Avvanz professjonali — Tmiem tas-servizz/tmiem ta’ kuntratt — Tkeċċija

Taqsima 1

Reklutaġġ

Artikolu 26

1.   Ir-reklutaġġ ta’ l-impjegati għandu jimmira biex jassigura liċ-Ċentru s-servizzi ta’ persuni li għandhom l-kompetenza, effiċjenza u integrità ta’ l-ogħla kwalità.

2.   L-impjegat hu magħżul abbażi ta’ kompetizzjoni, b’konformità mar-regoli interni adottati mill-Kunsill Amministrattiv fuq proposta tad-Direttur.

3.   Il-proċedura ta’ reklutaġġ stabbilita mir-regoli interni indikati fil-paragrafu 2 għandha tkun miftuħa u trasparenti, filwaqt li toffri l-istess possibbiltajiet ta’ parteċipazzjoni u ta’ impjieg liċ-ċittadini kollha ta’ l-Istati firmatarji tal-Ftehim ta’ Kotonù.

L-impjegat għandu jingħażel mingħajr konsiderazzjoni ta’ razza, reliġjon jew sess.

L-ebda post ma għandu jkun merfugħ għal ċittadini ta’ Stat Membru speċifiku

Permezz tal-livelli ekwivalenti ta’ kwalifika professjonali u ta’ esperjenza meħtieġa għan-nomina tal-post, ir-reklutaġġ għandu jitwettaq fuq bażi ġeografika wiesgħa kemm jista’ jkun possibbli fost iċ-ċittadini ta’ l-Istati firmatarji tal-Ftehim ta’ Kotonù.

Ir-reklutaġġ ta’ l-impjegati jirrifletti sakemm hu possibbli l-karattru konġunt taċ-Ċentru AKP-KE.

Artikolu 27

1.   Ħadd ma jista’ jkun impjegat:

2.   Qabel ma jibda x-xogħol tiegħu, kull membru tal-persunal għandu jipprovdi liċ-Ċentru bid-dokumenti li ġejjin:

3.   Fuq talba taċ-Ċentru, il-membri tal-persunal jaqblu li jagħmlu eżami mediku mill-uffiċċjal mediku taċ-Ċentru qabel ma jintemm il-perijodu ta' prova.

Artikolu 28

1.   Sabiex jintlew il-postijiet ta' impjieg battala, id-Direttur, wara li jikkunsidra l-possibiltajiet li jassenja l-membri tal-persunal miċ-Ċentru għal dawk il-postijiet permezz ta' trasferiment jew promozzjoni fil-livell jew kategorija skond is-sens ta' l-Artikoli 32 u 33, għandu jibda proċedura esterna ta' ingaġġar abbażi ta' kompetizzjoni skond ir-regoli msemmija fl-Artikoli 4 (1) u 26 (2) u fl-Anness V.

2.   Il-proċedura ta’ reklutaġġ tista’ tinfetaħ ukoll bl-iskop li tinħoloq lista ta’ riżerva.

Artikolu 29

1.   Meta jkun irreklutat, l-impjegat hu mistenni jgħaddi minn perjodu ta’ prova ta’ sitt xhur.

2.   Membru tal-persunal li x-xogħol tiegħu ma kienx adegwat għall-post tiegħu għandu jiġi mkeċċi. Għaldaqstant, id-Direttur jista’, f’ċirkostanzi eċċezzjonali, itawwal dan il-perjodu għal diversi drabi, għal perjodu addizzjonali totali li jkollu massimu ta’ sitt xhur.

3.   Meta, matul il-perjodu ta’ prova jew ta’ prolongazzjonijiet eventwali tiegħu, l-impjegat/a ma j/tkunx j/tista’ j/taqdi dmirijietu/ha, minħabba mard, leave ta’ maternità jew aċċident, għal tul ta’ żmien kontinwu li jkun ta’ l-anqas xahar, id-Direttur jista’ jtawwal il-perjodu ta’ prova b’tul ta’ żmien ekwivalenti.

4.   Mingħajr preġudizzju għall-paragrafu 3, it-tul ta’ żmien totali tal-perjodu ta’ prova ma għandu fl-ebda każ jaqbeż it-tnax-il xahar.

5.   L-impjegat jista’ jirriżenja f’kull ħin matul il-perjodu ta’ prova billi jagħti avviż ta’ xahar, ħlief jekk ikun hemm ftehim li jiffissa tul ta’ żmien ieħor.

Taqsima 2

Evalwazzjoni perjodika — Progress professjonali

Artikolu 30

1.   Kull tnax-il xahar, fl-aħħar tas-sena kalendarja u soġġett għar-regoli ta' implimentazzjoni interni stabbiliti mid-Direttur, l-abiltà, l-effiċjenza u l-imġieba ta' membru tal-persunal għandha tkun soġġetta għal rapport ta' valutazzjoni mis-superjuri tiegħu.

2.   Ir-rapport ta' valutazzjoni għandu jiġi komunikat lill-membru tal-persunal. Għandu jkun intitolat li jagħmel kwalunkwe kumment fuqhom li huwa jikkonsidra rilevanti.

Artikolu 31

1.   L-impjegat li jwettaq dmirijietu b’mod eċċellenti matul perjodu kontinwu u li jkun ilu ta’ l-anqas sentejn fl-istess grad u fl-istess skala, u li l-kuntratt tiegħu se jkun ikompli ta’ l-anqas xahar aktar minn dan il-perjodu, jista’ javvanza fl-iskala li jmiss ta’ dan il-grad.

2.   Iż-żidiet fit-tarġa msemmija hawn fuq m'humiex awtomatiċi u għandhom jiġu deċiżi mid-Direttur abbażi ta' l-abiltà, l-effiċjenza u l-mġieba tal-membru tal-persunal kif ivvalutati mis-superjuri tiegħu u tat-tibdil fil-kumplessità tad-doveri tiegħu.

Artikolu 32

1.   Kull promozzjoni fil-livell ta' membru tal-persunal għandha ssir biss sabiex jimtlew postijiet battala permezz tal-ħatra mid-Direttur għall-livel immedjatament ogħla, skond regoli interni adottati mill-Bord Eżekuttiv fuq proposta mid-Direttur.

2.   Il-ħatra ta' membru tal-persunal fil-livell immedjatment ogħla mill-kategorija li huwa fiha għandha ssir minn fost il-membri tal-persunal li spiċċaw perijodu minimu ta' żmien ta' servizz fil-livell tagħhom, wara konsiderazzjoni tal-merti komparattivi tagħhom u r-rapporti tas-superjuri ġerarkiċi tagħhom.

3.   Membru tal-persunal jista' jiġi maħtur għall-kategorija immedjatment ogħla wara valutazzjoni kompetittiva minn fost il-membri tal-persunal li japplikaw, li għandhom it-taħriġ u l-esperjenza meħtieġa u spiċċaw perijodu minimu ta' żmien ta' servizz fil-livell tagħhom. L-impjegat hu nnominat fl-anqas grad fil-kategorija l-ġdida.

4.   Biex ikollu d-dritt jgħaddi għall-grad jew kategorija li jmiss, l-impjegat għandu jwettaq dmirijietu għal mhux anqas minn sentejn fl-istess grad.

Artikolu 33

1.   Il-membru tal-persunal għandu jiġi klassifikat fit-taqrġa li s-salarju huwa l-eqreb għal dak li huwa kien qed jirċievi fil-livell ta' qabel.

2.   Fl-ebda każ l-impjegat ma jirċievi fil-grad ġdid tiegħu salarju bażiku inferjuri għal dak li kien jirċievi fil-grad li kellu qabel.

3.   Fl-ebda każ l-impjegat ma għandu jkun ippenalizzat finanzjarjament f’każ fejn, fin-nuqqas ta’ promozzjoni, hu kellu jibbenefika minn skala ta’ mertu fil-grad li kellu qabel. Jekk ikun meħtieġ, l-impjegat jirċievi skala addizzjonali fid-data li fiha hu kien se jkollu d-dritt għal skala ta’ mertu fil-grad preċedenti tiegħu.

Taqsima 3

Waqfien mid-dmirijiet — Tmiem ta’ kuntratt

Artikolu 34

Apparti f’każ ta’ mewt, id-dmirijiet ta’ l-impjegat jiġu fit-tmiem:

Artikolu 35

Il-kuntratt tal-membru tal-persunal jista' jiġi terminat mingħajr notifika fuq l-inizjattiva tad-Direttur:

Artikolu 36

1.   Wara li tkun tlestiet il-proċedura dixxiplinarja prevista fil-Kapitolu VI ta’ dan it-Titolu, il-kuntratt ta’ l-impjegat jista’ jkun mitmum mingħajr avviż ta’ riżenja minħabba raġuni dixxiplinarja f’każijiet serji ta’ nuqqas ta’ konformità ma’ l-obbligi li l-impjegat hu mistenni josserva, imwettaq b’mod intenzjonat jew b’negliġenza. Id-deċiżjoni li twassal għat-tmiem tittieħed mid-Direttur, wara li l-persuna kkonċernata jkollha l-opportunità li tippreżenta d-difiża tagħha.

2.   Qabel it-tmiem, l-impjegat jista’ jkun sospiż skond il-kondizzjonijiet previsti fl-Artikolu 57.

3.   F’każ ta’ revoka b’konformità mal-paragrafu 1, id-Direttur jista’ jipproponi lill-Kunsill Amministrattiv biex jiddeċiedi li jirtira lill-persuna interessata d-dritt intier jew in parti għall-kumpensi u ħlas lura ta’ l-ispejjeż previsti mir-regoli indikati fl-Artikoli 46 u 52.

Artikolu 37

1.   Il-kuntratt tal-membru tal-persunal għandu jiġi terminat mingħajr notifika miċ-Ċentru fejn id-Direttur isib li, fil-waqt ta' l-ingaġġar tiegħu, il-persuna konċernata b'mod intenzjonat tat informazzjoni falza dwar l-abiltajiet professjonali tagħha jew il-kondizzjonijiet stabbiliti fl-Artikolu 27 (1).

2.   F'dan il-każ, it-terminazzjoni tal-kuntratt għandu jiġi ddikjarat mill-Bord Eżekuttiv fuq proposta mid-Direttur, wara li l-persuna konċernata tkun instemgħet u wara li tkun tlestiet il-proċedura dixxiplinarja stabbilita fil-Kapitolu VI ta' dan it-Titolu.

3.   Qabel it-tmiem, l-impjegat jista’ jkun sospiż skond il-kondizzjonijiet previsti fl-Artikolu 57.

Id-dispożizzjonijiet ta’ l-Artikolu 36(3), għandhom japplikaw.

KAPITOLU IV

Kondizzjonijiet tax-xogħol

Taqsima 1

Tul ta' żmien tax-xogħol

Artikolu 38

1.   L-impjegat attiv għandu jkun f’kull ħin għad-dispożizzjoni taċ-Ċentru.

Għaldaqstant, il-ħin normali ta’ xogħol ma għandux jaqbeż is-seba’ u tletin siegħa u nofs fil-gimgħa, imwettqa b’konformità ma’ skeda ta’ ħin ġeneralment iffissat mill-klawsoli ta’ implimentazzjoni interni stabbiliti mid-Direttur.

2.   Għal raġunijiet iġġustifikati b’mod korrett, id-Direttur jista’ jawtorizza lill-impjegat biex iwettaq l-attività fuq bażi part-time jekk hu jikkalkula li miżura ta’ din ix-xorta tkun fl-interess taċ-Ċentru.

Il-klawsoli ta’ l-għoti ta’ din l-awtorizzazzjoni huma ffissati mill-klawsoli ta’ implimentazzjoni interni stabbiliti mid-Direttur.

Artikolu 39

1.   L-impjegat jista’ jkun meħtieġ li jaħdem is-sahra f’każijiet ta’ urġenza jew pressjoni ta’ xogħol eċċezzjonali. Ix-xogħol billejl, kif ukoll ix-xogħol nhar ta’ Ħadd jew f’festi pubbliċi, ma jistax ikun awtorizzat ħlief skond il-klawsoli ta’ implimentazzjoni interni stabbiliti mid-Direttur.

2.   It-total ta’ sigħat ta’ sahra li impjegat jista’ jkun mitlub jagħmel ma għandux jaqbeż il-mija u ħamsin siegħa maħduma fuq perjodu ta’ sitt xhur.

3.   Is-sahra maħduma mill-impjegati ta’ kategoriji “maniġer” u “impjegat klerikali” ma għandhomx dritt la ta’ kumpens, lanqas ta’ remunerazzjoni.

Skond il-kondizzjonijiet iffissati mill-klawsoli ta’ implimentazzjoni interni indikati fil-paragrafu 1, is-sigħat ta’ sahra maħduma mill-impjegati fil-kategorija ta’ “impjegat awżiljarju” għandhom id-dritt ta’ mistrieħ ta’ kumpens jew, jekk in-neċessitajiet tas-servizz ma jippermettux kumpens fiż-żmien is-sitt xhur li jsegwu dak li fih is-sigħat ta’ sahra kienu maħduma, għal għoti awtomatiku ta’ pagament għal kull siegħa li jkun iffissat fil-klawsoli msemmija.

Taqsima 2

Leave

Artikolu 40

1.   L-impjegat għandu dritt, għal kull sena kalendarja, għal leave annwali minimu ta’ erba’ u għoxrin ġurnata ta’ xogħol u massimu ta’ tletin ġurnata ta’ xogħol, b’konformità mal-klawsoli ta’ implimentazzjoni interni stabbiliti mid-Direttur. Dawn ta’ l-aħħar jiffissaw il-kondizzjonijiet tat-trasferiment tal-ġranet tal-leave minn sena kalendarja għall-oħra.

2.   Barra mil-leave annwali, l-impjegat jista’ jitlob u jingħata b’mod eċċezzjonali leave speċjali mid-Direttur. Il-klawsoli ta’ għoti ta’ dan il-leave huma ffissati mir-regoli interni adottati mill-Kunsill Amministrattiv fuq il-proposta tad-Direttur.

Artikolu 41

Independentement mil-leave previst fl-Artikolu 40, impjegata mara għandha d-dritt, jekk tippreżenta ċertifikat mediku, għal leave għal maternità b’remunerazzjoni sħiħa, li jibda’ normalment sitt ġimgħat qabel id-data mistennija tal-ħlas indikata fiċ-ċertifikat u jispiċċa normalment għaxar ġimgħat wara d-data tal-ħlas, mingħajr ma dan il-leave jista’ jkun anqas minn sittax-il ġimgħa.

Għaldaqstant, fuq parir mediku, il-leave għal maternità ta’ l-impjegata kkonċernata jista’ jibda f’anqas minn sitt gimgħat qabel id-data mistennija tal-ħlas, biex b’hekk jispiċċa f’dan il-każ wara perjodu ta’ għaxar ġimgħat wara d-data tal-ħlas flimkien mal-ġranet li l-persuna kkonċernata kompliet taħdem fis-sitt ġimgħat ta’ qabel id-data li fil-fatt fiha tkun welldet.

L-impjegat raġel għandu d-dritt għal leave paternali ta’ ħamest ijiem ta’ xogħol li jrid jeħodhom fiż-żmien sitt ġimgħat mid-data tat-twelid tat-tarbija.

Artikolu 42

Membru tal-persunal li jipprovdi evidenza ta' inkapaċità li jaqdi d-doveri tiegħu minħabba mard jew inċident għandu jkun intitolat awtomatikament għal leave tal-mard, skond ir-regoli interni adottati mill-Bord Eżekuttiv fuq proposta mid-Direttur. Fid-diskrezzjoni tiegħu, iċ-Ċentru jista' jiddeċiedi li jikseb opinjoni ta' espert mediku.

Artikolu 43

Il-leave annwali ta’ l-impjegat awtorizzat li jwettaq l-attività tiegħu fuq bażi part-time hu mnaqqas bin-nofs matul dan iż-żmien ta’ din l-attività. Il-frazzjonijiet tal-ġranet deduċibbli huma kkalkulati pro rata, b’konformità mal-klawsoli ta’ implimentazzjoni interni stabbiliti mid-Direttur.

Artikolu 44

1.   Ħlief fil-każ ta’ mard jew aċċident, l-impjegat ma jistax ikun assenti mingħajr ma jkun awtorizzat minn qabel mis-superjur ġerarkiku tiegħu. Mingħajr preġudizzju fl-applikazzjoni eventwali tad-dispożizzjonijiet previsti mil-lat dixxiplinarju, kull assenza irregulari pprovata b’mod konkret tkun imnaqqsa miż-żmien tal-leave tal-persuna kkonċernata. F’każ li ma jkunx baqagħlu leave, l-impjegat jitlef awtomatikament il-benefiċcju tar-remunerazzjoni tiegħu għall-perjodu ekwivalenti.

2.   Meta impjegat jixtieq li jmur iqatta’ l-leave mediku f’lokalità differenti minn dik li fiha jaħdem, hu mistenni li jkollu bil-quddiem l-awtorizzazzjoni tad-Direttur.

3.   F’ċirkostanzi eċċezzjonali, l-impjegat jista’ jitlob biex jibbenefika bl-approvazzjoni tad-Direttur minn leave mingħajr remunerazzjoni għal raġunijiet ta’ natura personali. It-tul ta’ żmien tal-leave ma għandux jaqbeż is-sena għal kull perjodu ta’ ħmistax-il sena.

L-impjegat ma jibbenefika mill-ebda żieda fl-iskala matul dan il-perjodu ta’ leave mingħajr remunerazzjoni, li mhux ikkunsidrat fil-perjodu minimu indikat fl-Artikolu 31(1) u (2).

Ir-regoli li japplikaw għal-leave mingħajr remunerazzjoni huma stabbiliti fir-regoli interni adottati mill-Kunsill Amministrattiv fuq proposta tad-Direttur.

4.   Fl-aħħar ta’ kull perjodu ta’ tmintax-il xahar ta’ servizz kontinwu, l-impjegat/a, ir-raġel/il-mara legali tiegħu/tagħha u t-tfal li jaqgħu taħt ir-responsabbiltà tiegħu/tagħha għandhom id-dritt għal vjaġġ bir-ritorn lejn il-lokalità ta’ oriġini tagħhom, b’konformità mar-regoli interni adottati mill-Kunsill Amministrattiv fuq proposta tad-Direttur.

Taqsima 3

Festi pubbliċi

Artikolu 45

Il-lista tal-festi pubbliċi hi deċiża mid-Direttur.

KAPITOLU V

Remunerazzjoni u spejjeż

Artikolu 46

1.   Taħt il-kondizzjonijiet stabbiliti fir-regoli interni adottati mill-Bord Eżekuttiv fuq proposta mid-Direttur, u sakemm mhux previst mod ieħor, membru tal-persunal għandu jkun intitolat għal remunerazzjoni relatata mal-kategorija, il-livell u t-tarġa tiegħu fuq il-fatt biss ta' l-impjieg tiegħu.

Ma jistax jirrinunzja għal dan id-dritt.

2.   Ir-remunerazzjoni tinkludi salarju bażiku, sussidji għal familja u kumpensi.

Artikolu 47

Ir-remunerazzjoni għandha tkun murija u mħallsa f’euro.

Artikolu 48

Il-Kunsill Amministrattiv jista’ jiddeċiedi, fuq proposta tad-Direttur, li jaġġusta fuq bażi annwali r-remunerazzjonijiet ibbażati fuq il-metodoloġija mifthema mill-Kunsill ta’ l-Unjoni Ewropea għal impjegati Komunitarji.

Artikolu 49

Is-salarji bażiċi ta’ xahar huma ffissati għal kull kategorija, kull grad u kull skala, b’konformità mat-tabella li tidher fl-Anness II.

Artikolu 50

1.   Is-sussidji għal familja li għalihom l-impjegat għandu dritt huma ffissati mir-regoli interni msemmija fl-Artikolu 46 u jinkludu:

2.   Membru tal-persunal li jirċievi l-allowances tal-familja msemmija f'dan l-Artikolu huwa meħtieġ li jiddikjara allowances ta' l-istess tip imħallsa x'imkien ieħor, u dawn l-allowances jitnaqqsu minn dawk imħallsa taħt dawn ir-Regolamenti.

3.   L-allowance għat-tfal dipendenti tista' tkun irduppjata permezz ta' deċiżjoni speċjali u debitament ġustifikata mid-Direttur meħuda abbażi ta' dokumenti mediċi sostanzjanti mfassla minn tabib maħtur miċ-Ċentru, li jiċċertifika li t-tifel in kwistjoni jwassal għal piż finanzjarju iebes fuq il-membru tal-persunal minħabba diżabilità fiżika jew mentali li jsofri minnha t-tifel.

Artikolu 51

Jekk membru tal-persunal imut matul iż-żmien ta' l-impjieg tiegħu, il-konjuġi legali li jibqa' ħaj jew it-tfal dipendenti għandhom jirċievu r-remunerazzjoni globali tal-mejjet sat-tmiem tas-sitt xahar wara dak tal-mewt.

Artikolu 52

Taħt il-kondizzjonijiet stabbiliti fir-regoli interni msemmija fl-Artikolu 46, membru tal-persunal għandu jkun intitolat għal rimborż ta' l-ispejjeż li ħallas hekk kif beda x-xogħol, ġie trasferit, meta kien fuq home leave perjodiku jew fit-tmiem tal-kuntratt tiegħu, kif ukoll l-ispejjeż li jkun ħallas fit-twettiq, jew in konnessjoni mat-twettiq tad-doveri tiegħu, bla ħsara għall-Artikolu 36 (3).

Artikolu 53

1.   F'każ ta' mewt tal-membru tal-persunal, tal-konjuġi legali jew tat-tfal dipendenti, l-ispejjeż imħallsa rigward it-trasport tal-ġisem mill-post tax-xogħol tal-membru tal-persunal għall-post ta' oriġini għandhom jiġi rimborżati miċ-Ċentru. Jista' jingħata avvanz għal dan il-għan miċ-Ċentru.

Jitħallsu biss lura miċ-Ċentru, l-ispejjeż tal-vjaġġ u l-ispejjeż relatati mat-trasport ta’ l-affarijiet personali u l-baġalji personali tal-persuni li jibqgħu ħajjin imsemmija fil-paragrafu preċedenti li jirritornaw lura lejn il-lokalità ta’ oriġini ta’ l-impjegat mejjet/mejta.

2.   Jekk il-membru tal-persunal imut waqt missjoni, l-ispejjeż imħallsa fir-rigward tat-trasport tal-ġisem mill-post tal-mewt għall-post ta' oriġini tal-membru tal-persunal għandu jiġi rimborżat miċ-Ċentru.

Artikolu 54

Kull somma żejda mħallsa għandha tiġi mogħtija lura jekk min irċeviha kien jaf bl-irregolarità tal-ħlas jew jekk tali irregolarità kienet tant ovvja li ma setax ma jkunx jaf dwarha. Il-klawsoli ta’ ħlas lura huma deċiżi mid-Direttur.

KAPITOLU VI

Miżuri dixxiplinari

Artikolu 55

1.   Kull nuqqas imwettaq b’mod volontarju jew b’negliġenza fl-obbligi li għalihom l-impjegat mistenni jikkonforma skond dawn ir-Regolamenti, iġiegħluh jiffaċċja sanzjonijiet dixxiplinarji.

2.   Is-sanzjonijiet dixxiplinarji huma li ġejjin:

3.   L-istess nuqqas ma jistax iwassal għal aktar minn sanzjoni dixxiplinarja waħda.

Artikolu 56

1.   Id-Direttur jista’ joħroġ sanzjoni ta’ twissija u ta’ ċanfira, mingħajr ma jikkonsulta lill-Kunsill Amministrattiv, fuq proposta tas-superjur ġerarkiku ta’ l-impjegat jew fuq inizjattiva personali. Il-persuna kkonċernata għandha tkun mismugħa minn qabel. Hi tista’, jekk tixtieq, tirribatti għat-twissija jew ċanfira. Ir-risposta tagħha għandha tkun imdaħħla fil-fajl personali tagħha.

2.   Il-miżuri l-oħra għandhom ikunu mposti mill-Bord Eżekuttiv wara li tkun tlestiet il-proċedura dixxiplinari stabbilita fl-Artikolu 58. Din il-proċedura tista' tinbeda mid-Direttur jew mill-Bord Eżekuttiv wara li jisma' lill-persuna konċernata.

Artikolu 57

1.   F’każ ta’ żball gravi allegat kontra impjegat, kemm jekk ikun nuqqas fl-obbligi professjonali jew ksur ta’ liġi komuni, id-Direttur jista’ jiddeċiedi li jissospendi lil dak li jikkaġuna n-nuqqas. Din id-deċiżjoni tittieħed bħala prevenzjoni u għandha tintervieni mhux aktar tard minn erbat ijiem ta’ xogħol li jibdew jingħaddu mill-jum li jsegwi dak li fih in-nuqqas ta’ inkriminazzjoni jkun magħruf.

2.   Id-deċiżjoni li tissospendi għandha tispeċifika jekk il-persuna kkonċernata għandhiex tkompli, matul il-perjodu ta’ żmien ta’ din is-sospensjoni, tirċievi r-remunerazzjoni tagħha jew tiddetermina l-ammont li għandu jinżamm minnha u li dan ma għandux ikun aktar min-nofs is-salarju bażiku tiegħu.

3.   Meta l-ebda deċiżjoni ma’ ttieħdet fir-rigward ta’ l-impjegat wara xahrejn li jibdew jingħaddu mill-ġurnata li fiha tibda sseħħ id-deċiżjoni ta’ sospensjoni, iż-żamma ta’ din is-sospensjoni għandha tkun ikkonfermata mill-Kunsill Amministrattiv.

4.   Meta l-ebda deċizjoni ma’ tittieħed fir-rigward ta’ l-impjegat wara erba’ xhur li jibdew jingħaddu mill-ġurnata li fiha tibda sseħħ id-deċizjoni ta’ sospensjoni, il-persuna ikkonċernata għandha tirċievi mill-ġdid remunerazzjoni sħiħa.

5.   Meta, fit-tmiem tal-proċedura dixxiplinarja, il-persuna kkonċernata ma tkun ingħatat l-ebda sanzjoni jew tkun biss il-mira ta’ twissija bil-miktub jew ċanfira, hi jkollha dritt li tiħallas lura l-flus miżmuma mir-remunerazzjoni tagħha.

6.   Għaldaqstant, meta l-impjegat ikun il-mira ta’ proċeduri kriminali għall-istess fatti, is-sitwazzjoni tiegħu ma tkunx definittivament ittrattata ħlief wara li jkun ingħata l-verdett finali tal-qorti li quddiemha jkun tressaq il-każ.

Artikolu 58

1.   Proċedura dixxiplinari għandha tinbeda mid-Direttur u għandha tinvolvi Kumitat ad hoc ta' investigazzjoni li għandu jipprovdi lid-Direttur b'rapport, li għandu jiddikjara b'mod ċar il-fatti fl-ilment u, jekk opportun, iċ-ċirkostanzi li fihom seħħu.

Dan ir-rapport għandu jiġi komunikat lill-President tal-Bord Eżekuttiv, li għandu jinnotifika lill-membru tal-persunal konċernat bil-miktub.

Kull notifika li ma tistax tiġi komunikata minħabba xi għemil tal-membru tal-persunal u kull rifjut mill-membru tal-persunal biex jiffirma irċevuta tan-notifika għandhom jgħoddu bħala notifika.

2.   Il-kompożizzjoni u l-proċeduri tal-Kumitat ad hoc ta' investigazzjoni għandhom ikunu stabbiliti fir-regoli interni adottati mill-Bord Eżekuttiv fuq proposta mid-Direttur.

TITOLU III

ID-DIRETTUR

Artikolu 59

1.   Id-dispożizzjonijiet ta’ dawn ir-Regolamenti li jistitwixxu d-drittijiet u l-obbligi għall-impjegat huma applikabbli mutatis mutandis għad-Direttur.

2.   Fejn, fl-ambitu ta’ dawn ir-Regolamenti, ikun previst li d-Direttur għandu jieħu deċiżjonijiet fir-rigward ta’ impjegati u impjegati lokali, il-Kunsill Amministrattiv għandu jieħu l-istess deċiżjonijiet fir-rigward tad-Direttur.

L-istess, fil-każ fejn hu previst li l-impjegati u l-impjegati lokali għandhom jagħtu informazzjoni lid-Direttur, dan ta’ l-aħħar għandu jagħti l-istess informazzjoni lill-Kunsill Amministrattiv.

TITOLU IV

DISPOSIZZJONIJIET DWAR IS-SIGURTÀ SOĊJALI, TASSAZZJONI U APPELLI

KAPITOLU I

Dispożizzjonijiet soċjali

Taqsima 1

Sigurtà soċjali

Artikolu 60

1.   Rigward dak li jikkonċerna l-iskema ta’ sigurtà soċjali, l-impjegat, id-Direttur u, fejn hemm bżonn, il-membri tal-familja tagħhom rikonoxxuti miċ-Ċentru jistgħu jagħżlu bejn l-iskema ta’ l-Istat li fit-territorju tiegħu ċ-Ċentru għandu l-kwartieri ġenerali, l-iskema ta’ l-Istat fejn huma jkunu l-aħħar abitaw, dak ta’ l-Istat li tiegħu huma ċittadini jew kull skema privata li magħha ċ-Ċentru ffirma konvenzjoni.

Għaldaqstant din l-għażla ma tistax tkun magħmula ħlief darba waħda fit-tliet xhur li jsegwu d-data ta’ reklutaġġ u tidħol fis-seħħ fid-data ta’ meta l-impjegat jibda dmirijietu.

2.   L-impjegat, u d-Direttur, il-mara/ir-raġel legali tagħhom, meta dawn ta’ l-aħħar ma jkunux jistgħu jibbenefikaw mill-istess benefiċċji ta’ l-istess tip u l-istess livell implimentati mid-dispożizzjonijiet legali jew regolamentari l-oħra kollha, u t-tfal dipendenti tagħhom fis-sens tar-regoli interni, huma koperti kontra r-riskji ta’ mard. Il-grad ta’ kopertura għal dawn ir-riskji hu definit fir-regoli interni adottati mill-Kunsill Amministrattiv fuq proposta tad-Direttur.

3.   Il-kontribuzzjoni neċessarja biex tkun assigurata l-kopertura kontra r-riskji tal-mard għandha tkun imħallsa mill-affiljat u miċ-Ċentru, b’konformità mar-regoli interni indikati fil-paragrafu 2.

Artikolu 61

1.   Il-membri tal-persunal, id-Deputat Direttur u d-Direttur għandhom ikunu assigurati mid-data tad-dħul fis-servizz tagħhom kontra r-riskju ta' perikli fuq ix-xogħol u ta' inċidenti, suġġetti għar-regoli interni msemmija fl-Artikolu 60. Għandhom jikkontribwixxu għall-ispiża ta' l-assigurazzjoni kontra dawn ir-riskji.

2.   Ir-riskji li mhumiex koperti, il-benefiċċji ggarantiti u l-ispejjeż koperti huma speċifikati fir-regoli interni msemmija fil-paragrafu 1.

Artikolu 62

1.   F’każ ta’ twelid ta’ tarbija ta’ impjegat, jew tad-Direttur, sussidju uniku ta’ rata waħda jingħata lill-persuna li effettivament tkun qed tiegħu ħsieb din it-tarbija, b’konformità mar-regoli interni indikati fl-Artikolu 60.

2.   Min jirċievi s-somma mat-twelid ta' tarbija irid jiddikkjara kwalunkwe somma ta' l-istess natura li jkun irċieva minn sorsi oħra għall-istess tarbija; tali somma għandha mbagħad tiġi mnaqqsa mis-somma msemmija f'paragrafu 1. Din is-somma titħallas darba biss jekk kemm-il darba ż-żewġ ġenituri huma potenzjalment eliġibbli għaliha bħala membri tal-persunal taċ-Ċentru.

Taqsima 2

Fond providenti

Artikolu 63

1.   B’konformità mar-regoli interni adottati mill-Kunsill Amministrattiv fuq proposta tad-Direttur, iċ-Ċentru għandu jwaqqaf fond providenti għall-impjegati u d-Direttur. Il-klawsoli ta’ kontribuzzjoni obbligatorja u volontarja tal-fond għall membri tal-persunal u għaċ-Ċentru, kif ukoll il-klawsoli dwar il-likwidazzjoni tal-fondi tal-persunal ikkonċernat li jħallu ċ-Ċentru, huma ffissati f’dawn ir-regoli.

2.   Il-kontribuzzjoni neċessarja biex jitwaqqaf il-fond providenti għandha tkun imħallsa mill-affiljati u miċ-Ċentru, b’konformità mar-regoli interni indikati fil-paragrafu 1.

Taqsima 3

Bonus ta' Tmiem Definittiv u Volontarju tas-Servizz

Artikolu 64

1.   Membru tal-persunal li l-kuntratt tiegħu huwa terminat bħala riżultat ta' ftehim bejn il-membru tal-persunal u ċ-Ċentru, u li serva fiċ-Ċentru għal minn ta' l-anqas ħames snin, jista' jirċievi, permezz ta' deċiżjoni tal-Bord Eżekuttiv u abbażi ta' rapport imfassal mid-Direttur, bonus ta' tmiem definittiv u volontarju tas-servizz skond ir-regoli interni adottati mill-Bord Eżekuttiv fuq proposta mid-Direttur.

2.   Dan il-bonus tat-tmiem ta' l-impjieg mhux awtomatiku, u l-interessi u l-għanijiet taċ-Ċentru għandhom ikunu kkunsidrati meta jiġi deċiż dwar jekk għandux jingħata. Il-ħlas għandu jsir taħt il-kondizzjonijiet stabbiliti mill-Bord Eżekuttiv fuq proposta mid-Direttur u skond ir-regoli interni msemmija fil-paragrafu 1.

3.   L-ebda bonus tat-tmiem ta' l-impjieg m'għandu jitħallas fejn il-kuntratt huwa terminat, kif stabbilit fl-Artikoli 36 u 37.

4.   Id-Direttur ma jibbenefikax mill-bonus ta’ tluq.

5.   Dan il-bonus tat-tmiem ta' l-impjieg għandu jkun inkompatibbli mal-kumpens imsemmi fl-Artikolu 34 (5).

KAPITOLU II

Dispożizzjonijiet fiskali

Artikolu 65

1.   Id-Direttur u l-impjegati taċ-Ċentru huma sottomessi, għal benefiċċju taċ-Ċentru, għal taxxa fuq ir-remunerazzjoni mħallsa minnu.

Il-klawsoli ta’ implimentazzjoni tat-taxxa huma stipulati fl-Anness III. Il-Kumitat għandu s-saħħa li jemenda l-Anness jekk dan ikun meħtieġ.

2.   It-taxxa għandha tinġabar miċ-Ċentru permezz ta’ tnaqqis minn ras il-għajn. Il-qligħ mit-taxxa jitniżżel bħala dħul fil-baġit taċ-Ċentru.

KAPITOLU III

Mezzi biex jitressqu l-appelli

Artikolu 66

1.   L-impjegat u d-Direttur jistgħu jressqu quddiem l-awtorità kompetenti talba biex tittieħed deċiżjoni fir-rigward tagħhom. L-awtorità kompetenti tinnotifika d-deċiżjoni ġustifikata lill-persuna kkonċernata fiż-żmien xahrejn li jibdew mid-data li fiha tkun magħmula t-talba. Jekk wara li jgħaddi dan it-tul ta’ żmien ma jkunx hemm tweġiba għat-talba, dan għandu jfisser b’mod impliċitu li t-talba ma tkunx ġiet milqugħa, għalhekk jista’ jitressaq ilment skond il-paragrafu 2 hawn taħt.

2.   L-impjegat u d-Direttur jistgħu jressqu quddiem l-awtorità kompetenti ilment li jikkonċerna att li jikkawżalhom danni, sew fejn l-awtorità kompetenti ħadet deċiżjoni fir-rigward tagħhom, sew fejn hi naqset li tieħu miżura imposta minn dawn ir-Regolamenti. L-ilment hu dokument bil-miktub li jitlob li soluzzjoni amikevoli tinstab għat-tilwima in kwistjoni. Dan għandu jitressaq fi żmien xahrejn, fin-nuqqas ta’ dan, id-dritt għall-ilment jintilef. It-tul ta’ żmien għandu jibda:

L-awtorità kompetenti tinnotifika d-deċiżjoni raġunata lill-persuna fiż-żmien xahrejn li jibdew mill-jum li fih ikun sar l-ilment. Jekk wara li jgħaddi dan it-tul ta’ żmien ma jkunx hemm tweġiba għall-ilment dan għandu jfisser b’mod impliċitu li l-ilment ma kienx ġie milqugħ, għalhekk jista’ jitressaq appell skond l-Artikolu 67 hawn taħt.

Il-proċedura li biha l-awtorità kompetenti tagħti d-deċiżjoni raġunata tagħha hi stabbilita fir-regoli interni adottati mill-Kunsill Amministattiv fuq proposta tad-Direttur.

L-awtorità kompetenti skond dan l-Artikolu hi:

Artikolu 67

1.   It-tilwim bejn l-impjegati u ċ-Ċentru, kif ukoll dawk bejn id-Direttur jew/u ċ-Ċentru għandu jkun solvut permezz ta’ konċiljazzjoni, b’konformità mal-proċeduri li jidhru fl-Anness IV. Għaldaqstant, jekk l-ebda ftehim mhu possibbli, l-impjegat għandu d-dritt li jirreferi għat-Tribunal Amministrattiv ta’ l-Organizzazzjoni Internazzjonali tax-Xogħol.

2.   It-Tribunal Amministrattiv ta’ l-Organizzazzjoni Internazzjonali tax-Xogħol, hawn taħt imsejjaħ “it-Tribunal Amministrattiv”, għandu l-kompetenza ġuridika fit-tilwim bejn iċ-Ċentru u l-aġenti tiegħu dwar il-legalità ta’ att li jwassal għal danni lill-persuna kkonċernata skond l-Artikolu 66(2).

3.   L-appell quddiem it-Tribunal Amministrattiv mhux possibbli ħlief jekk:

4.   L-appelli skond il-paragrafu 2 għandhom ikunu ppreżentati fi żmien tliet xhur. Dan it-tul ta’ żmien jibda’:

TITOLU V

IMPJEGATI LOKALI

Artikolu 68

1.   L-impjegati lokali huma ingaġġati mid-Direttur fl-ambitu ta’ kuntratt ta’ xogħol għal tul ta’ żmien definit.

2.   Bl-eċċezzjoni ta’ l-Artikoli 6 sa 10, 29, 31 sa 37, 40 sa 43 u 46 sa 50, kif ukoll tal-Kapitolu VI, it-Titolu II japplika mutatis mutandis għall-impjegati lokali.

Artikolu 69

Il-kondizzjoni ta’ xogħol ta’ l-impjegati lokali, u b' mod partikolari dak li jikkonċerna:

għandhom jiġu stabbiliti mid-Direttur abbażi tar-regoli u l-prattiki eżistenti fil-lokalità fejn l-impjegat hu mitlub li jwettaq dmirijietu.

Artikolu 70

Iċ-Ċentru jassumi, fil-qasam tas-sigurtà soċjali, il-kontribuzzjonijiet li jaqgħu fuq min iħaddem bis-saħħa tar-regoli li jeżistu fil-lokalità fejn l-impjegat lokali hu mitlub li jwettaq dmirijietu.

Artikolu 71

Kwalunkwe membru tal-persunal lokali jista' jippreżenta lid-Direttur talba sabiex jieħu deċiżjoni dwaru. Id-Direttur għandu jinnotifika lill-persuna konċernata b'din id-deċiżjoni, waqt li jagħti r-raġunijiet għal dan, fi żmien xahar mid-data minn meta tkun saret it-talba. F’każ ta’ nuqqas ta’ ftehim, l-impjegat jista’ jressaq appell b’konformità ma’ l-Artikolu 72.

Artikolu 72

It-tilwim bejn iċ-Ċentru u l-impjegat lokali huma ppreżentati quddiem il-ġuridizzjoni kompetenti bis-saħħa tal-leġiżlazzjoni fis-seħħ fil-lokalità fejn l-impjegat lokali jwettaq dmirijietu.

TITOLU VI

IMPJEGATI LI JAQDU DMIRIJIETHOM BARRA PAJJIŻHOM

Artikolu 73

Id-dispożizzjonijiet li japplikaw għall-impjegati li jaqdu dmirijiethom barra pajjiżhom għandhom ikunu koperti mir-regoli interni adottati mill-Kunsill Amministrattiv fuq proposta tad-Direttur.

TITOLU VII

REGOLI APPLIKABBLI GĦALL-PERSUNAL LI HUWA TRASFERIT TEMPORANJAMENT GĦAĊ-ĊENTRU

Artikolu 74

Id-dispożizzjonijiet applikabbli għall-persuni minn organizzazzjonijiet jew intrapriżi, li huma trasferiti temporanjament fis-CDE fl-ambitu ta’ ftehimiet ta’ koperazzjoni u ta’ skambji speċjali, għandhom ikunu koperti mir-regoli interni adottati mill-Kunsill Amministrattiv fuq proposta tad-Direttur.

TITOLU VIII

DISPOŻIZZJONIJIET FINALI

Artikolu 75

Dawn ir-Regolamenti għandhom jidħlu fis-seħħ fl-istess żmien tad-Deċiżjoni tal-Kumitat ta’ l-Ambaxxaturi AKP-KE li japprovawhom.

Artikolu 76

Din id-Deċiżjoni għandha tidħol fis-seħħ fil-jum ta' l-adozzjoni tagħha.

Magħmul fi Brussel, nhar is-27 ta' Settembru 2006.

Għall-Kumitat ta’ l-Ambaxxaturi

Il-President

René MAKONGO

----

(1)ĠU L 317, 15.12.2000, p. 3. Ftehim kif emendat l-aħħar bil-Ftehim iffirmat fil-Lussemburgu fil-25 ta' Ġunju 2005 (ĠU L 287, 28.10.2005, p. 4).

----

ANNESS I

ĊENTRU TEKNIKU TA’ KOPERAZZJONI AGRIKOLA U RURALI (CDE)

KUNTRATT (*) MAGĦMUL MA’:

Skond l-informazzjoni li int tajt waqt il-preżentazzjoni tal-kandidatura tiegħek u wara l-proċedura ta’ reklutaġġ ibbażata fuq kompetizzjoni, iċ-Ċentru Tekniku ta’ Koperazzjoni Agrikola u Rurali (CDE), ippreżentat mid-Direttur tiegħu, ..., bis-saħħa ta’l-Artikolu 6 tad-Deċiżjoni Nru ...tal-Kumitat ta’ l-Ambaxxaturi AKP-KE li jiffissa r-Regolamenti applikabbli għall-persunal taċ-Ċentru, iddeċieda li jingaġġak bħala impjegat taċ-Ċentru.

Il-kondizzjonijiet ta’ l-impjieg tiegħek huma dawn li ġejjin.

Brussell,

Għaċ-Ċentru Tekniku ta’ Koperazzjoni Agrikola u Rurali

Id-Direttur

Għad-Direttur taċ-Ċentru;

Naċċetta b’mod formali dan il-kuntratt u l-kondizzjonijiet stipulati fih.

Irċevejt u ħadt tan-nota ta' l-Istatuti u r-Regoli ta' Proċedura taċ-Ċentru, ir-Regolamenti tal-Persunal taċ-Ċentru u r-regoli interni taċ-Ċentru.

Naċċetta li nosserva r-regoli stabbiliti mir-Regolamenti applikabbli għall-persunal dwar il-ftehim għat-tilwim li jista’ jkolli maċ-Ċentru u nirrinunzja b’mod espliċitu kull forma oħra ta’ ftehim, fosthom l-appell lil kull entità ġudizzjarja oħra.

Data:

Firma ta’ l-impjegat

----

(*)  Il-kuntratt tipiku għandu jkun adottat għall-kuntratti ta’ tul ta’ żmien definit u ta’ tul ta’ żmien qasir indikati fl-Artikolu 6 tar-Regolamenti sabiex ikunu kkunsidrati d-dispożizzjonijiet applikabbli għal dawn it-tipi ta’ kuntratti u biex jippermettu li jkunu stabbiliti l-kondizzjonijiet individwali waqt il-konklużjoni tal-kunratt

ANNESS A TA’ L-ANNESS I

DIKJARAZZJONI AMMINISTRATTIVA

Kunjom:

Isem/Ismijiet:

Data ta’ twelid:

Sitwazzjoni familjari:

Data tal-kuntratt:

Data li fiha l-kuntratt jidħol fis-seħħ:

Tul ta’ żmien tal-kuntratt:

Lokalità ta’ oriġini:

Reżidenza għal finijiet ta’ xogħol:

Kategorija, grad u skala:

Salarju bażiku fix-xahar:

Klawsoli speċjali:

Firma ta’ l-impjegat

Id-Direttur

ANNESS B TA’ L-ANNESS I

DIKJARAZZJONI DWAR IL-FAMILJA

Kunjom:

Isem/Ismijiet:

Lokalità u data ta’ twelid:

PERSUNI DIPENDENTI

Isem/ismijiet:

Lokalità u data ta’ twelid:

Parentela:

Stat ċivili:

Ta’ nazzjonalità

L-iffirmat/a hawn taħt j/tiċċertifika li l-informazzjoni mogħtija hawn taħt hi korretta

Firma ta’ l-impjegat

Id-Direttur

Data

----

ANNESS II

TABELLA TAL-GROSS BAŻIKU FIX-XAHAR TAS-SALARJI (F’EURO)

Valida mill-1 ta’ Jannar 2003 (indiċi ta’ Ġunju 2003)

Bl-eċċezzjoni ta’ l-grad 1.A, in-numru ta’ l-impjegati fl-iskala superjuri ta’ kull grad ma għandux jaqbeż il-25 % tan-numru ta’ karigi statutorji f’dan il-grad.

----

ANNESS III

KLAWSOLI TA’ IMPLIMENTAZZJONI TAT-TAXXI STABBILITI

GĦALL-BENEFIĊĊJU TAĊ-ĊENTRU

----

(1)ĠU L 56, 4.3.1968, p. 8. Regolament kif emendat l-aħħar bir-Regolament (KE, Euratom) Nru 1750/2002 (ĠU L 264, 2.10.2002, p. 15).

----

ANNESS IV

KONĊILJAZZJONI

Artikolu 1

Kamp ta' applikazzjoni

Il-ftehim dwar tilwim bejn l-impjegati taċ-Ċentru, id-Direttur fuq naħa, u ċ-Ċentru fuq in-naħa l-oħra, jista’ jsir permezz ta’ konċiljazzjoni b’konformità ma’ dawn ir-regoli ta’ proċedura.

Artikolu 2

Definizzjonijiet

Għall-finijiet ta’ dawn ir-regoli ta’ proċedura, ħlief jekk il-kuntest jeħtieġ interpretazzjoni differenti, wieħed għandu jifhem:

Artikolu 3

Notifika u komputazzjoni tat-tul ta’ żmien

1.   Kull notifika prevista minn dan ir-Regolament ta’ proċedura għandha ssir permezz ta’ ittra rreġistrata jew bit-twassil fiżiku, akkumpanjata f’kull każ b’talba għal dikjarazzjoni ffirmata li turi d-data ta’ meta tasal l-ittra. In-notifika tkun meqjusa li waslet fil-ġurnata fejn in-notifika tkun imwassla b’dan il-mod. Kull nuqqas attribwit lid-destinatarju jew kull rifjut ta’ ffirmar ta’ ittra rreġistrata għandha titqies bħala notifika.

2.   Għall-komputazzjoni tat-tul ta’ żmien skond dan ir-Regolament ta’ proċedura, it-tul ta’ żmien in kwistjoni jibda jgħodd mill-għada tal-ġurnata li fiha n-notifika, il-komunikazzjoni jew il-proposta titwassal fid-destinazzjoni tagħha. Jekk l-aħħar ġurnata tat-tul ta’ żmien tkun ġurnata ta’ festa pubblika jew li fiha ma jsirx xogħol fl-indirizz imsemmi fl-imsejħa notifika, komunikazzjoni jew proposta, it-tul ta’ żmien jittawwal sa l-ewwel ġurnata ta’ xogħol li jmiss. Il-ġranet ta’ festi pubbliċi u li fihom ma jsirx xogħol li jaħbtu matul it-tul ta’ żmien jingħaddu xorta waħda.

Artikolu 4

Konċiljazzjoni

1.   F’kull mument qabel rikors quddiem it-Tribunal Amministrattiv ta’ l-Organizzazzjoni Internazzjonali tax-Xogħol, kull persuna li għandha d-dritt li titlob dan il-ftehim għat-tilwima tista’ titolbu permezz ta’ konċiljazzjoni b’konformità ma’ dawn ir-regoli ta’ proċedura.

2.   Jekk it-tilwima tkun bejn id-Direttur jew iċ-Ċentru, min jagħmel it-talba għandhu jindirizza lill-Kumitat it-talba għan-nomina ta’ konċiljatur.

In-nomina għandha tkun magħmula mill-Kumitat f’tul ta’ żmien massimu ta’ sittin ġurnata wara l-wasla tat-talba.

3.   Jekk it-tilwima tkun bejn impjegat jew/u ċ-Ċentru, min jagħmel it-talba għandhu jindirizza lill-Kunsill Amministrattiv it-talba għan-nomina ta’ konċiljatur. In-nomina għandha ssir f’tul ta’ żmien massimu ta’ ħamsa u erbgħin ġurnata.

4.   Ħadd ma jista’ jkun innominat konċiljatur, jekk ma jkollux in-nazzjonalità ta’ wieħed mill-Istati firmatarji tal-Ftehim.

5.   Fi żmien tletin ġurnata li jibda jingħadd mal-wasla tan-notifika għan-nominazzjoni tal-konċiljatur, il-parti li titlob il-konċiljazzjoni tinnotifika t-talba tagħha lill-parti l-oħra u lill-konċiljatur.

It-talba tikkonsisti f’dikjarazzjoni dwar il-każ magħmula minn dak li jkun qed jitlob konċiljazzjoni, akkumpanjata b’kopji ta’ karti u dokumenti rilevanti.

6.   Fi żmien tletin ġurnata li jibda jingħadd mal-wasla tan-notifika tat-talba, il-parti l-oħra għandha tippreżenta lill-konċiljatur u lil min qed jagħmel it-talba tweġiba għad-dikjarazzjoni dwar il-każ.

7.   L-azzjonijiet tal-konċiljatur għandhom ikunu informali u malajr kemm jista’ jkun biex jippermettu ftehim ġust u oġġettiv għat-tilwima u jkunu fondati fuq smigħ ġust tal-partijiet kollha. Kull parti tista’ tkun irrappreżentata jew assistita minn mandatarju li jidher f’isimha.

8.   Wara li jkun eżamina l-kwistjoni, il-konċiljatur jippreżenta l-klawsoli tal-ftehim lill-partijiet.

9.   Jekk jintlaħaq ftehim, il-konċiljatur jistabbilixxi u jiffirma proċess verbali tal-ftehim. Dan il-proċess verbali għandu jkun iffirmat mill-partijiet kollha, biex b’hekk juru li hu aċċettat minnhom. Il-proċess verbali tal-ftehim iffirmet b’ dan il-mod jorbot lill-partijiet.

10.   Kopji tal-proċess verbali tal-ftehim iffirmat b’dan il-mod huma mogħtija lill-partijiet.

11.   Jekk l-ebda ftehim ma jseħħ sa erba’ xhur li jibdew min-nomina tal-konċiljatur, il-partijiet huma fil-libertà li jissottomettu t-tilwima quddiem it-Tribunal Amministrattiv ta’ l-Organizzazzjoni Internazzjonali tax-Xogħol. F’dan il-każ, xejn minn dak li ġara waqt il-proċedura quddiem il-konċiljatur ma jaffettwa b’kwalunkwe mod id-drittijiet ta’ kull waħda mill-partijiet quddiem it-Tribunal.

12.   Jekk il-proċedura ta’ konċiljazzjoni tfalli, il-kwistjoni tista’ titressaq quddiem it-Tribunal Amministrattiv ta’ l-Organizzazzjoni Internazzjonali tax-Xogħol f’mhux aktar tard minn tliet xhur.

----

ANNESS V

FORMAZZJONI U L-KLAWSOLI TAT-TĦADDIM TA’ L-ENTITAJIET PREVISTI FL-ARTIKOLU 4 TAR-REGOLAMENTI APPLIKABBLI GĦALL-PERSUNAL

TAQSIMA 1

Kumitat tal-Persunal

Il-Kumitat tal-Persunal hu fformat minn membri li t-tul ta’ żmien tal-mandat tagħhom hu ffissat għal tliet snin. Kull impjegat għandu d-dritt li jivvota u li jippreżenta l-kandidatura tagħhom fl-elezzjoni, li għandha sseħħ b’vot sigriet.

Il-kondizzjonijiet ta’ l-elezzjoni tal-Kumitat tal-Persunal u l-klawsoli tat-tħaddim tiegħu huma ffissati mill-Assemblea Ġenerali ta’ l-impjegati skond ir-Regoli ta’ Proċedura ta’ l-Assoċjazzjoni tal-Persunal.

Il-formazzjoni tal-Kumitat tal-Persunal għandha tkun tali mod li hi tassigura r-rappreżentanza ta’ kull kategorija indikata fl-Artikolu 7 u għandha tirrifletti kemm jista’ jkun possibbli l-karattru konġunt ta’ l-AKP-UE taċ-Ċentru.

Il-validità ta’ l-elezzjonijiet tal-Kumitat tal-Persunal hi valida jekk ikun hemm parteċipazzjoni ta’ żewġ terzi ta’ l-eletturi. Għaldaqstant, meta l-kworum ma jintlaħaqx, il-validità, wara t-tieni vot għandha tkun tiswa fil-każ li jkun hemm parteċipazzjoni tal-maġġoranza ta’ l-eletturi.

Id-dmirjiet imwettqa mill-membri tal-Kumitat tal-Persunal u mill-impjegati nnominati mill-Kumitat tal-Persunal f’entità mwaqqfa skond ir-Regolamenti applikabbli għall-Persunal jew miċ-Ċentru huma kkunsidrati bħala partijiet mis-servizzi li huma mistennija li jassiguraw. Il-persuna kkonċernata ma tistax tbati preġudizzji minħabba l-qadi ta’ dawn id-dmirijiet.

TAQSIMA 2

Kumitat ta’ Reklutaġġ/Promozzjoni,

Id-Direttur jinnomina Kumitat ta’ reklutaġġ/promozzjoni għal kull kariga vakanti jew promozzjoni prevista mill-baġit.

Il-Kumitat tal-Persunal hu rrappreżentat fih bħala osservatur.

Il-formazzjoni u l-klawsoli ta’ tħaddim tal-Kumitat ta’ Reklutaġġ/Promozzjoni huma ffissati fir-regoli interni.

----